title: Zaječar

text: Osmanien valtakunnasta Serbia irtautui 1800-luvun alussa hetkeksi ensimmäisen kansannousun jälkeen. Zaječar ja muut alueet liitettiin kuitenkin takaisin Osmanien valtakuntaan pian tämän jälkeen. Lopullisesti Zaječar vapautettiin vuonna 1833.


title: Zaječar

text: Ensimmäisessä ja toisessa maailmansodassa vieraat vallat valtasivat Zaječarin kaupungin. Ensimmäisen maailmansodan aikana bulgarialaiset pitivät hallussaan Zaječaria kolmen vuoden ajan ja toisessa maailmansodassa sen valtasivat saksalaiset.


title: Säie

text: Säie tarkoittaa seuraavia asioita:


title: Keltakarttajäkälä

text: Keltakarttajäkälä ("Rhizocarpon geographicum") on keltamustakirjava, kiven pinnassa tiiviisti kasvava jäkälä. Sen keltainen sekovarsi ja mustat kotelomaljat muodostavat karttamaisen kuvion.


title: Keltakarttajäkälä

text: keltakarttajäkälää on käytetty ilmanlaadun indikaattorina sekä määrittämään kivirakennelmien ikää. Iänmääritys perustuu siihen, että oletetaan jäkäläläikkien kasvunopeus vakioksi, ja näin saadaan tietää minimi-ikä, jonka tietty kivipinta on ollut esillä ulkoilmassa.


title: Korvensuoran koulu

text: Korvensuoran koulu oli Oulun kaupungissa sijainnut peruskoulu, joka yhdistettiin Talvikankaan kouluun vuonna 2017. Koulussa annettiin opetusta luokka-asteille 1–6. Koulun toiminta loppui 22.12.2016. Koulu sijaitsi Korvensuoralla Korvensuoran suuralueella. Koulun rehtorina toimi Heikki Tikkanen.


title: Väänälänranta

text: Väänälänranta sijaitsee Pohjois-Savossa, Siilinjärvellä. Väänälänranta kuului Kehvon kylän kanssa Kuopion maalaiskuntaan. Väänälänrannalla on sijaitsenut Väänälänrannan koulu – nyttemmin lakkautettu.


title: Takeichi Nishi

text: Takeichi Nishi (; 12. heinäkuuta 1902 – 22. maaliskuuta 1945) oli keisarillisen Japanin armeijan eversti ja olympiatason esteratsastaja. Hän kuoli Iwo Jiman taistelussa toisessa maailmansodassa.


title: Takeichi Nishi

text: Takeichi Nishi oli valtiomies Tokujirō Nishin poika. Hän peri isältään danshakun (paronin) arvon. Hän voitti esteratsastuksessa kultamitalin vuoden 1932 kesäolympialaisissa Los Angelesissa. Kyseessä on Japanin ainoa ratsastuksen olympiamitali. Hän osallistui vielä vuoden 1936 kesäolympialaisiin Berliinissä. Hänen hevosensa nimi oli Uranus.


title: Takeichi Nishi

text: Clint Eastwoodin elokuvassa "Kirjeitä Iwo Jimalta" (2006) Takeichi Nishin roolin esittää Tsuyoshi Ihara.


title: Robert John Burke

text: Robert John Burke (12. syyskuuta 1960 Washington Heights, New York, Yhdysvallat) on yhdysvaltalainen näyttelijä, joka tunnetaan kenties parhaiten RoboCopin roolista, korvatessaan Peter Wellerin elokuvassa RoboCop 3.


title: Robert John Burke

text:
Burke on tullut tutuksi RoboCop roolin lisäksi myös televisiosarjasta Kylmä rinki, jossa hän esitti agentti Pierce Tayloria. Burkella oli myös pieni rooli elokuvassa München vuodelta 2005, jossa hän esitti kadulla humalassa hoipertelevaa amerikkalaista turistia. Burke näytteli myös roolin sarjassa Gossip Girl päähenkilö Chuck Bassin isää Bart Bassia kaikkien 6 kauden ajan. Hän vieraili vankila sarjassa nimeltään oz, näytellen FBI agenttia.
Hän opiskeli näyttelemistä New Yorkin konservatorisessa yliopistossa.


title: Pietarsaaren tykistökoulu

text: Pietarsaaren tykistökoulu oli Suomen Valkoisen armeijan sisällissodan tarpeisiin perustama tykistökoulutusta antava oppilaitos.


title: Pietarsaaren tykistökoulu

text: Tykistökoulun perustamisajankohtana voitaneen pitää 5. helmikuuta 1918, jolloin everstiluutnantti Nenonen saapui Pietarsaareen Oulun valtauksesta, mukanaan Oulussa perustamansa tykkipatteri, mutta varsinainen koulutoiminta voidaan katsoa alkaneen vasta kun ruotsalainen kapteeni, kreivi Adolf Hamilton saapui Pietarsaareen ja aloitti järjestelmällisen toimintansa.


title: Pietarsaaren tykistökoulu

text: Tykistökoulua antoivat opetusta ruotsalaiset upseerit. Koululla oli sen Pietarsaaressa olon aikana olennainen merkitys valkoisten voitolle sisällissodassa. Tykistökoulu toimi kaupungissa helmikuun alusta huhtikuun puoliväliin keväällä 1918.


title: Pietarsaaren tykistökoulu

text: Asevelvollisuuden jälkeen perustettiin uusia patteristoja.


title: Pilkkunahkajäkälä

text: Pilkkunahkajäkälä ("Peltigera aphthosa") on nahkajäkälien sukuun kuuluva jäkälä, joka kasvaa tyypillisesti kivien pinnalla tai maassa, sammalten seassa. Sen reunat kähertyvät ylöspäin. Se on päältä vihreä, mustapilkkuinen, alapinta on reunoilta vaalean harmaa, keskeltä mustanruskea. Liuskat ovat 1,5–3 senttimetriä leveitä ja ne ovat pyöristyneitä. Kasvustot ovat yleensä 10–20 senttimetriä leveitä.


title: The Masters

text: The Masters, koko nimeltään Dafabet Masters (sponsorin mukaan), on snookerin arvostetuin kutsuturnaus, joka pelataan kauden kevätpuoliskon aloittavana turnauksena Lontoon Alexandra Palacessa. Ennen vuotta 2012 turnaus pelattiin Wembley Arenalla. Turnausta on pisimpään sponsoroinut savukemerkki "Benson & Hedges" vuosina 1975–2003, jolloin turnaus kantoi pitkään nimeä Benson & Hedges Masters. "The Masters", tai lyhyemmin "Masters", on yksi perinteisimmistä turnauksista ammattilaisten pääkiertueella "Main Tourilla". Vaikka turnauksessa ei jaeta ranking-pisteitä, on kyseessä yksi suurimmistä ammattilaisturnauksista. Tästä kertoo myös se, että turnauksen päätyttyä Alexandra Palacessa jaetaan vuosittain suurimpia rahapalkintoja. Ammattilaiskiertueen suurimmat rahapalkinnot jaetaan kauden pääturnauksessa maailmanmestaruusturnauksessa, joka kantaa virallista nimeä "Dafabet World Championship".


title: The Masters

text: "Masters" järjestettiin ensimmäisen kerran vuonna 1975, jolloin finaalissa pelasivat John Spencer sekä 1970-luvun haliltsija ja kuusinkertainen maailmanmestari Ray Reardon. Ottelun voitti viimeisessä mahdollisessa erässä lopulta "uusintamustan" pelissä Spencer erin 9–8, kuitaten £2 000 suuruisen rahapalkinnon. Vuonna 1991 ylitettiin voittajapalkinnossa £100 000 raja, ja vuonna 2008 Mark Selby kuittasi £150 000 voittamalla tämän turnauksen. Suurimmillaan voittajan palkinto on ollut vuonna 2003, jolloin Mark Williams voitti turnauksen.


title: The Masters

text: Vuoteen 2007 asti turnaukseen ottivat osaa 18 pelaajaa, joista 16 olivat ranking-listan 16 parasta pelaajaa. Näiden lisäksi turnaukseen valittiin yksi karsintaturnauksella ja yksi pelaaja, jonka oltiin katsottu esiintyneen edukseen kuluneena vuonna. Poikkeuksellisesti vuonna 2007 turnaukseen otti osaa 19 pelaajaa, joten "villin kortin" pelaajia oli kahden sijaan kolme kappaletta. Edelleen yksi pääsi turnaukseen karsinnoista, mutta kaksi pelaajaa valittiin turnaukseen ansiodensa vuoksi. Karsinnosita mukaan nousi Stuart Bingham, ja kaksi 16 parhaan ulkopuolelta kutsuttua olivat snooker-veteraani Jimmy White sekä nuori kiinalainen Ding Junhui. Vuoden 2008 turnaukseen kutsuttiin jälleen vain 18 pelaajaa, ja karsinnoista selvisi Barry Hawkins ja kutsutuksi tuli hongkongilainen Marco Fu.


title: The Masters

text: Mastersissa ensimmäinen maksimibreikki tuli vuonna 1984, jolloin Kirk Stevens suoritti tämän tavoitellun teon. Seuraavan kerran vastaaviin suorituksiin ylsivät vuonna 2007 Ding Junhui ja vuonna 2015 Marco Fu.


title: The Masters

text: Turnauksessa on nähty uskomattomia finaaleja, joista yksi oli vuoden 1991 "Mastersissa", jolloin turnaushistorian ja snookerin historian kaikkien aikojen menestynein pelaaja Stephen Hendry voitti Mike Hallettin erin 9-8, vaikka oli 0-7 tappioasemassa. Hendry oli tuolloin vasta uransa alkupuolella, vaikka hän oli jo edellisenä vuonna voittanut ensimmäisen maailmanmestaruutensa seitsemästä, mikä on lajin ennätys. "Masters"-voittoja Hendry on saavuttanut kuusi, joista viisi tuli peräkkäisnä vuosina 1989–1993 ja yksi vuonna 1996. Toinen tunnettu finaalitaistelu käytiin nuoren, nykyään viisinkertaisen maailmanmestarin, Ronnie O'Sullivanin sekä vanhan Steve Davisin välillä. Davis taisteli Hendryn tavoin 4-8 tappioasemasta 10-8 voittoon. Davis hallitsi snookerin ammattilaisturnauksia 1980-luvulla, voittaen mm. kuusi maailmanmestaruutta, ja Hendry 1990-luvulla. O'Sullivan on myös rikkonut useita ennätyksiä 2000-luvulla. Vuonna 1998 finaalissa vastaavasti Mark Williams, nykyään kaksinkertainen maailmanmestari, nousi 6-9 tappioasemasta 10-9 voittoon. Finaalissa oli vastassa Stephen Hendry. Ken Dohertyn vuonna 2000 pelaama finaali jäi miehen osalta valitettavasti mieleen siitä, että hän löi viimeisen mustan pallon ohi suorittaessaan "maksimibreikkiä" finaalissa Matthew Stevensiä vastaan, joka myös voitti turnauksen. Vuonna 2011 tehtiin turnauksen finaalissa historiaa, vaikka ottelu itse päättyi melko selkein lukemin 10-4, kun kaksi aasialaispelaajaa pelasivat finaalissa. He olivat Ding Junhui ja Marco Fu, joista voittajaksi selviytyi Ding. Tämä oli ensimmäinen kerta, kun turnauksen finaalissa ei esiintynyt lainkaan pelaajaa brittein saarilta .


title: The Masters

text: 1980-luvulla hallinnut Steve Davis on voittanut "Mastersin" kolmesti. Stephen Hendry voitti turnauksen 1990-luvulla jopa kuusi kertaa. Finaaleissa kaatuivat Hallett, John Parrott sekä Ronnie O'Sullivan. Finaaliotteluissa Hendry on yhteensä esiintynyt jopa yhdeksän kertaa. Paul Hunter on myös yksi turnauksen kovista nimistä, koska hän on voittanut Davisin tapaan kaikki kolme finaaliaan tässä turnauksessa. Ronnie O'Sullivan on tällä vuosikymmenellä ollut "Mastersin" finaalissa neljänä vuonna peräkkäin vuosina 2004–2007. Hän voitti näistä kaksi, mutta hänen kannaltaan valitettavaa on, että kaksi finaalia ovat koituneet Wembleyllä hänen tappiokseen. Edesmennyt Paul Hunter voitti vuonna 2004 hänet 7-2 tappioasemasta tehden viiteen erään sadan pisteen ylittävät lyöntisarjat voittaen ottelun erin 9-8. Vuonna 2005 O'Sullivan kukisti helposti John Higginsin erin 10-3, mutta vuonna 2006 finaalissa pelasivat samat herrat vastakkain, ja Higgins otti tällä kertaa voiton erin 10-9. Tätä finaaliottelua pidetään ammattilaisten keskuudessa yhtenä tasokkaimmista finaaliotteluista pelin historiassa. Vuonna 2007 O'Sullivan kaatoi nuoren Dingin helposti erin 10-3, vaikka Ding oli aikaisemmin turnauksessa ollut uskomattomassa vireessä suorittaen myös turnauksen historian toisen "maksimibreikin". Muita viime vuosina "Masters"-turnauksessa vakuuttavasti esiintyneitä ovat John Higgins sekä Mark Williams.


title: Tommy Lee koulunpenkillä

text: Tommy Lee koulunpenkillä on yhdysvaltalainen tosi-TV-sarja, joka esitettiin televisiossa ensimmäisen kerran 16. elokuuta 2005. Se seuraa Mötley Crüen rumpalia, Tommy Leetä, joka alkaa käydä Nebraskan yliopistoa yrittäen sopeutua yliopistoelämään. Sarjaan kuuluu kuusi jaksoa.


title: Tommy Lee koulunpenkillä

text: Sarjassa esiintyy lukionsa kesken jättänyt Lee, joka joutuu sarjan aikana kohtaamaan uusia haasteita, kuten etsimään huonekaveria, kokeilemaan urheilujoukkueissa olemista ja opiskelemaan kemiaa. Lee on myös yksi sarjan tuottajista.


title: Semipalatinskin ydinkoealue

text:
Semipalatinskin ydinkoealue () oli ensimmäinen Neuvostoliiton ydinaseen testausalue, ja toinen valtion kahdesta tärkeimmästä koealueesta sen historian aikana. Semipalatinskin ydinkoealue sijaitsee itäisessä Kazakstanissa Irtyš-joen eteläpuolella, 130 km Semein kaupungista (ent. Semipalatinsk) länteen.
Alue on 18 000 km²:n laajuinen, ja siihen sisältyy alueen koillisnurkassa oleva Kurtšatovin kaupunki.


title: Semipalatinskin ydinkoealue

text: Alueen sijainnista päätti atomiaseohjelmasta vastannut Lavrenti Berija vuonna 1947, ja sen rakentaminen aloitettiin Gulag-vankityövoimaa käyttäen 1948. Alueen keskukseksi rakennettiin Kurtšatovin suljettu kaupunki, joka tunnettiin neuvostoaikaan postilokero-osoitteella Semipalatinsk-21.


title: Semipalatinskin ydinkoealue

text: Neuvostoliiton ensimmäinen ydinkoe tehtiin Semipalatinskissa 29. elokuuta 1949, neljä vuotta Yhdysvaltain ensimmäisen ydinräjäytyksen jälkeen. RDS-1 -pommin teho oli 22 kilotonnia. Ensimmäinen vetypommi räjäytettiin 1953. Yhteensä vuosien 1949 ja 1989 välisenä aikana Semipalatinskissa tehtiin 456 ydinräjäytystä uraani- ja vetypommeilla. Alkuun räjäytykset tehtiin ilmakehässä tai maan pinnassa, etupäässä räjäytystorneissa mutta myös lentopommeina. Vuodesta 1961 alkaen 340 räjäytystä tehtiin maanalaisina. Degelen-vuoreen kaivettiin maailman laajin ydinkokeita varten rakennettu tunnelijärjestelmä. Räjäytyksiä tehtiin myös 600 metrin syvyisissä pystysuorissa kallioporausrei'issä.


title: Semipalatinskin ydinkoealue

text:
Semipalatinskin koealue suljettiin 29. elokuuta 1991 Kazakstanin hallituksen päätöksellä. Kurtšatovin kaupungissa ja muualla alueella sijaitsee nykyään Kazakstanin tasavallan kansallisen ydinkeskuksen () ja muiden tutkimuslaitosten toimipisteitä, mm. tutkimusydinreaktoreita. Koeräjäytyksissä käytetyt tunnelistot on tuhottu tai suljettu.
Muuten entisellä koelueella kulkemista ei ole rajoitettu ja siellä harjoitetaan nykyään muun muassa karjataloutta ja kaivostoimintaa.


title: Etelä-Vantaan Shakki

text: Etelä-Vantaan Shakki (EtVaS) on 1974 perustettu vantaalainen shakkiseura. Seuraan kuuluu noin 60 jäsentä ja junioritoimintaan 20 nuorta. Etelä-Vantaan Shakki toimii Shakin SM-liigassa sekä myös alemmilla sarjatasoilla.


title: Etelä-Vantaan Shakki

text: Etelä-Vantaan Shakki on sijoittunut SM-liigassa kausilla 1990–1991, 1997–1998 ja 2016–2017 kolmanneksi, kausilla 1991–1992 ja 1992–1993 toiseksi ja kausilla 1995–1996, 1996–1997, 1998–1999, 2008–2009 ja 2009–2010 voittanut liigan.


title: Alexander Hanchett Smith

text: Alexander Hanchett Smith (1904–1986) oli yhdysvaltalainen agronomi ja sienitieteilijä. Hän teki poikkeuksellisen pitkän uran Michiganin yliopistossa, ja julkaisi kymmeniä artikkeleita ja sienikirjoja vuosina 1939-1984. Hänen vaimonsa Helen Vendler Smith ja tyttärensä Nancy Smith Weber ovat myös sienitieteilijöitä, ja perheenjäsenet julkaisivat yhdessä sienikirjoja ja yleistajuisia määritysoppaita.


title: Alexander Hanchett Smith

text: Sienten tai kasvien tieteellisen nimen jälkeen käytettävä määrittäjän lyhenne A.H.Sm. tarkoittaa Smithiä.


title: Soul’d Out

text: Soul’d Out on japanilainen kolmen hengen hip hop -yhtye. Nimi on yhdistelmä soul-musiikkilajista ja englanninkielisestä ”sold out” -termistä (”loppuunmyyty”).


title: Soul’d Out

text: Soul’d Outin musiikki yhdistelee aineksia enimmäkseen 1990-luvun hip hopista, dance-musiikista ja hieman rockista. Yhtye on tunnettu erityisesti tekemistään tunnusmusiikeista muun muassa "Boondocks"-piirretyn japaninkieliseen versioon (”Megalopolis Patrol”) ja "Yakitate!! Japan" -animesarjaan (”To All tha Dreamers”).


title: Soul’d Out

text: DJ Mass on Diggy-MO:n mukaan "epävirallinen neljäs jäsen" Soul'd Out:ssa. DJ Mass vastaa DJ:stä, ja on ollut mukana useimmissa studioäänityksissä, sekä esiintyy usein myös lavalla S.O:n jäsenien kanssa. DJ Mass on tunnettu lähinnä musiikkipeli Beatmania IIDX:n tuottamastaan musiikista.


title: Soul’d Out

text: Muita esiintyjiä


title: Erik Acharius

text: Erik Acharius (1757 – 1819) oli ruotsalainen biologi. Hän tutki sieniä ja varsinkin jäkäliä. Häntä pidetään jäkälien systemaattisen tutkimuksen isänä.


title: Erik Acharius

text: Acharius opiskeli lääketiedettä Uppsalassa, missä Carl von Linné ohjasi hänen lopputyötään vuonna 1776. Acharius väitteli Lundin yliopistossa ja asettui harjoittamaan lääkärin työtä ensin Landskronaan, myöhemmin Vadstenaan. Hän käytti mikroskooppia jäkälien rakenteen tutkimiseen, ja jakoi ne sukuihin, kun Linné oli jättänyt ne yhdeksi laajaksi suvuksi.Sienten tai jäkälien tieteellisen nimen jälkeen käytettävä määrittäjän lyhenne Ach. tarkoittaa Achariusta.


title: RoboCop vs. The Terminator

text: RoboCop versus The Terminator on vuonna 1992 ilmestynyt Dark Horse Comicsin julkaisema neliosainen RoboCop-sarjakuva, jonka loi Frank Miller.


title: RoboCop vs. The Terminator

text: RoboCop joutuu kohteeksi omassa kaupungissaan Detroitissa, kun kyborgi nimeltä Terminaattori on lähetetty tappamaan hänet. RoboCop saa selville Skynetin olevan vastuussa kyborgien luomisessa ja päättää yrittää pysäyttää kyborgit. RoboCop odottaa tilaisuutta iskeä salaa Skynetin rakennukseen, jossa hän luo Terminaattorin muistuttamaan omaa vanhaa muotoaan. Yrittäessään paeta rakennuksesta RoboCop on vähällä joutua muutaman ihmisen surmaamaksi. Hän kuitenkin onnistuu kertomaan heille aikomuksensa, ja niin joukko liittyi RoboCopin seuraan. Suunnitellessaan hyökkäystä ryhmä huomaa, ettei sen miesvahvuus riitä hyökkäykseen. RoboCop kertoo heille tekemästään Terminaattori-jäljennöksestä, joka muistuttaa häntä itseään. Ihmisryhmä pyytää RoboCopia tekemään useita kertoja lisää jäljennöksiä, jonka jälkeen he aloittavat aikaisemmin suunnittelemansa hyökkäyksen. Sillä välin kun kaikki RoboCopin jäljennökset taistelevat Terminaattoreita vastaan, alkuperäinen RoboCop hiipii salaa rakennukseen, jossa hän tuhoaa vakooja satelliitit. Tämä aiheuttaa räjähdyksen, joka tuhoaa kaikki rakennuksen ulkopuolella olevat Terminaattorit. Kuitenkin yksi RoboCopin jäljennöksistä pakenee avaruuteen.


title: Jean Baptiste Bulliard

text: Jean Baptiste Francois Bulliard (1752 - 1793) oli ranskalainen sienitieteilijä. Hän opiskeli lääketiedettä Langresissa ja harjoitteli Clairvauxissa ja Pariisissa. Valmistuttuaan hän asettui harjoittamaan lääkärin tointa Pariisiin.


title: Jean Baptiste Bulliard

text: Bulliard määritti monia sienilajeja, joihin kuuluvat yleisimmät ruokasienemme. Koska Bulliardin kokoelmat eivät ole säilyneet, hänen piirroksensa ja maalauksensa näistä sienilajeista ovat usein ainoat alkuperäislähteet.


title: Jean Baptiste Bulliard

text: Esimerkkejä Bulliardin määrittämistä sienilajeista:


title: Jean Baptiste Bulliard

text: Sienten tai kasvien tieteellisen nimen jälkeen käytettävä määrittäjän lyhenne Bull. tarkoittaa Bulliardia.


title: Vremja

text: Vremja (, ) on venäläinen uutisohjelma. Se oli uutisohjelma myös Neuvostoliitossa. Vuosina 1964–1991 "Vremjaa" esitettiin kanavilla 1 ja 2, jonka lisäksi paikallisilla kanavilla. Neuvostoaikana ohjelma lähetti uutisia kotimaasta ja ulkomailta, sekä kulttuuri, taide, urheilu ja säätietoja. Lähetys esitettiin viisi kertaa päivässä, kello 13.00, 15.00, 17.00, 19.00 ja 21.00.


title: Vremja

text: Vremja on kuulunut Ykköskanavan ohjelmistoon vuodesta 1996.


title: Augustin Pyramus de Candolle

text: Augustin Pyramus de Candolle () oli ranskalais-sveitsiläinen kasvi- ja sienitieteilijä.


title: Augustin Pyramus de Candolle

text: Hän syntyi ranskalaisen perheen jälkeläisenä Sveitsin Genevessä, muutti Pariisiin 1796 ja työskenteli siellä Jean-Baptiste Lamarckin kanssa kasvien luokittelun parissa. Vuonna 1804 de Candolle väitteli lääketieteestä, ja vietti seuraavat kuusi kesää kenttätyössä ympäri Ranskaa. Tulokset julkaistiin 1813. Hän toimi professorina Montpellier’ssa ja Genevessä.


title: Augustin Pyramus de Candolle

text: Hän yritti lopullisena elämäntyönään koota kirjaa "Prodromus Systematis Naturalis Regni Vegetabilis", jossa olisi kuvattuina maailman kaikki kasvit. Työ jäi kesken. Hänen poikansa Alphonse Pyramus de Candolle vei oman poikansa kanssa toimitustyön loppuun.


title: Augustin Pyramus de Candolle

text: Sienten tai kasvien tieteellisen nimen jälkeen käytettävä määrittäjän lyhenne DC. tarkoittaa Augustin Pyramus de Candollea.


title: Peltorasti

text: Peltorasti ("Anchusa arvensis" syn. "Lycopsis arvensis") on yksivuotinen, ruohovartinen, sinikukkainen lemmikkikasvi.


title: Peltorasti

text: Peltorasti on 10–40 cm korkea, alun perin pystyvartinen, mutta usein jo tyvestä lähtien runsaasti haarova kasvi. Lehdet ovat kielimäisen suikeat, usein reunoiltaan poimuiset. Varret, lehdet ja myös kukinnon vihreät osat ovat hyvin karheakarvaisia. Kukinnot on haarojen päissä olevia viuhkoja, jotka pitenevät kesän mittaan uusien kukkien avautuessa niiden kärjessä. Jokaisen kukan tyvellä on tukilehti. Verhiö on tyvestä asti liuskainen, ja suippoja liuskoja on viisi. Tiheässä olevat karvaiset kukkien tukilehdet ja verhiöliuskat tekevät kukinnon pörröisen näköiseksi, sillä kukkien teriö on melko pieni. Teriö on aluksi punainen, mutta muuttuu vaaleantaivaansiniseksi. Teriön tyviosa on torvimainen, hieman käyrä ja jää verhiön sisään. Teriöstä näkyy noin puolen senttimetrin läpimittainen, viisiliuskainen, ratasmainen, hieman vastakohtainen kärkiosa. Teriön torvessa on vaaleita kyhmyjä, joiden taakse heteet ja emi jäävät. Hedelmä on nelilohkoinen lohkohedelmä. Hedelmyksissä eli hedelmän lohkoissa on muurahaisten ravinnoksi sopiva lisäke, minkä vuoksi muurahaiset kuljettavat niitä ja edistävät siten kasvin leviämistä.


title: Peltorasti

text: Peltorasti on ilmeisesti alun perin kotoisin Kaakkois-Euroopasta, Mustanmeren tienoilta. Se on jo varhain levinnyt viljelyn mukana lähes koko Keski- ja Länsi-Eurooppaan. Laji on yleinen Etelä-Skandinaviassa ja esiintyy satunnaisemmin pohjoisempanakin. Idässä levinneisyysalue ulottuu Volgalle. Laji on kulkeutunut myös Atlantin yli ja esiintyy Pohjois-Amerikan itä- ja keskiosissa. Mustaltamereltä etelään, Välimeren pohjukan tienoille, ja kaakkoon, Iranin kautta Altaille ja Himalajalle esiintyy eurooppalaista peltorastia muistuttavia muotoja, joita on pidetty alalajina (subsp. "orientalis") tai erillisenä lajina ("Anchusa ovata").


title: Peltorasti

text: Suomessakin peltorastin kasvupaikat liittyvät selvästi viljelyyn. Se kasvaa pelloilla ja puutarhoissa sekä joskus paikoilla, joilla viljaa käsitellään, esimerkiksi satamissa. Sen jokseenkin yhtenäinen esiintymisalue ulottuu Satakunnan, Hämeen, Savon ja Karjalan eteläisiin osiin, paikoin Pohjois-Savoonkin. Yleisin se on Ahvenanmaalla, mutta ei kovin yleinen sielläkään. Näillä alueilla se on ilmeisesti muinaistulokas. Pohjanmaalla peltorastia tavataan rannikolla, lähinnä satamakaupunkien tienoilla uustulokkaana. Satunnaisena sitä on tavattu pohjoisempana Sisä-Suomessa Etelä-Lappiin asti. Peltorasti on 1900-luvun jälkipuoliskolla harvinaistunut. Erityisesti Etelä-Suomen keskeisen esiintymisalueen pohjoispuolelta lajista on niukasti tuoreita havaintoja. Harvinaistuminen johtuu ilmeisesti viljelymenetelmien muutoksista ja siemenviljan tehokkaammasta puhdistamisesta.


title: Stunts

text: Stunts (tunnettu myös nimellä 4D Sports Driving) on Distinctive Softwaren kehittämä vuonna 1990 julkaistu kolmiulotteista grafiikkaa käyttävä ajopeli, jossa ajetaan stunttiradoilla. Pelissä on myös rataeditori.


title: Stunts

text: "Stuntsin" on kehittänyt Distinctive Software, Inc. ja julkaissut Brøderbund. Peli tehtiin ensin PC:lle, ja myöhemmin myös Amigalle (nimellä "4D Sports Driving") , FM Townsille ja NEC PC-9801-koneelle.


title: Stunts

text: Moderneja pelejä, jotka muistuttavat "Stuntsia", ovat muun muassa "Trackmania", "Crashday" sekä "Gripshift".


title: Stunts

text:
"Stuntsissa" on tavoitteena kiertää rata mahdollisimman nopeasti autoa hajottamatta. Radoille on ripoteltu sinne tänne kuitenkin
erikoisuuksia kuten hyppyreitä, korkkiruuveja, puita ja taloja. Nämä tuovat peliin haastetta ja alussa saakin harjoitella vähän
aikaa, ennen kuin osaa ajaa oikeaa vauhtia esimerkiksi korkkiruuviin niin, että saa auton pysymään ehjänä vastapelurin hiillostaessa.
Pelissä voi valita kilpakumppaniksi yhden kuudesta tietokonevastustajasta, jotka kukin ovat eritasoisia. Peliä ei voi pelata kaveria
vastaan. "Stuntsissa" on 11 eri ajettavaa autoa, maasturista formulaan, ja vaihteistoksi voi valita joko manuaalin tai automaatin. Omia ajosuorituksiaan voi katsoa uudelleen, ja ne voidaan tallentaa. Kamerakulmia on neljä erilaista, ja ne voidaan vaihtaa lennossa
myös ajaessa.


title: Stunts

text: Pelissä on neljä erilaista pintaa jotka vaikuttavat auton pitoon. Asfaltti, sora, jää ja ruoho. Pelissä on suhteellisen hyvin mallinnettu fysiikkamoottori, joka simuloi yli- ja aliohjautuvuutta, ja auton pidon ja sen menettämisen tuntua. Grafiikka on yhdistelmä 3D-polygoneja ja spritejä. Resoluutio pelissä on 320 × 200 ja värejä on käytössä 256.


title: Escuela Finlandesa

text: Escuela Finlandesa, toiselta nimeltään Aurinkorannikon suomalainen koulu on Espanjassa Fuengirolassa sijaitseva yksityinen suomalainen peruskoulu. Koulu on toiminut vuodesta 1991 lähtien. Se tarjoaa virallista perusopetusta vuosiluokilla 1–9 ja syksystä 2007 alkaen lukiokoulutusta. Vuonna 2017 koulussa opiskeli noin 300 oppilasta. Nykyisin koululaisille tarjotaan myös uutta mahdollisuutta käydä suomalaista koulua, mutta asua espanjalaisessa perheessä.


title: Escuela Finlandesa

text: KHO:n vuoden 2017 päätöksen mukaan koulu joutuu maksamaan takaisin runsaat 616 000 euroa vuosina 2009–2011 saamiaan tukia. Ministeriö ja Opetushallitus tulkitsivat, että Aurinkorannikon suomalaisen koulun oppilaista osa oli asettunut pysyvästi Espanjaan.


title: Higinio Morínigo

text: Higinio Morínigo Martínez (s. 11. tammikuuta 1897, Paraguarí, Paraguay k. 27. tammikuuta1983 Asunción, Paraguay) oli paraguaylainen kenraali ja poliitikko. Hän toimi Paraguayn virallisena presidenttinä vuoden 1940 joulukuun seitsemännestä vuoden 1948 heinäkuun kolmanteen.


title: Higinio Morínigo

text: Morínigo asettui virkaan ensimmäistä kertaa perustuslain mukaan syyskuussa edeltäjänsä, José Félix Estigarribian tilalle tämän kuoleman johdosta. Joulukuussa hän ilmoitti, että äänestystä maan presidentistä siirrettäisiin ja kielsi samalla poliittiset puolueet. Hän salli poliittisen toiminnan vasta vuonna 1946 ja muodosti hallituksen Partido Revolucionario Febreristan ja Partido Coloradon kanssa. Morínigon kautta leimasi kansan vastustus sekä useat yleislakot Hän onnistui kuitenkin pysymään armeijansa avulla yksin vallassa aina vuoteen 1946 asti.


title: Higinio Morínigo

text: Vuonna 1946 hallituskoalitio oikealle suuntautuneen Coloradon ja vallankumousorientoitunut Febreristaksen, joka pysyi sekä liberaalien että kommunistien puolella, kanssa rikkoutui. Vuonna 1947 hallituksen jakautumisesta seuranneen Paraguayn sisällissodan ajan Morínigo pysyi erinäisten sotilaallisten ja puolisotilaallisten joukkojen valtaamaan paikkansa valtion johdossa takaisin. Vuonna 1948 hänet kuitenkin syrjäytettiin edustamansa Colorado-puolueen sisältä käsin. Morínigo pakeni lopulta poliittisista syistä Argentiinaan.


title: Higinio Morínigo

text: Seuraavisen kuuden vuoden aikana Paraguayssa oli kuusi presidenttiä kunnes vuonna 1954 kenraali Alfredo Stroessner nousi valtaan armeijan ja Colorado-puolueen tuella.


title: Higinio Morínigo

text: Morínigo yritti palata Paraguayhin vuonna 1956, mutta joutui Stroessnerin vainoamisen takia lähtemään uudelleen Argentiinaan, missä hän kuoli vuonna 1983.


title: Sébastien Hinault

text: Sébastien Hinault (s. 11. helmikuuta 1974 Saint-Brieuc, Ranska) on ranskalainen maantiepyöräilijä, joka kilpaili ammattilaisena 1998–2014. Hän voitti vuoden 2008 Espanjan ympäriajon kymmenennen etapin loppukirin jälkeen.


title: Klaus Allofs

text: Klaus Allofs (s. 5. joulukuuta 1956 Düsseldorf) on entinen saksalainen huippujalkapalloilija. Marraskuusta 2012 lähtien hän on toiminut VfL Wolfsburgin urheilutoimenjohtajana.


title: Klaus Allofs

text: Allofs edusti Länsi-Saksaa 56 maaottelussa ja teki näissä kohtaamisissa 17 maalia. Hän voitti Euroopan-mestaruuden vuonna 1980.


title: Klaus Allofs

text: Seuraurallaan hän aloitti Düsseldorfissa 1975–1981, siirtyi sieltä 1. FC Kölniin ja sieltä Ranskan puolelle Olympique de Marseilleen vuonna 1987. Viimeiset aktiivivuotensa 1990–1993 hän pelasi Werder Bremenissä, jota palasi myöhemmin valmentamaan.


title: Klaus Allofs

text: Myös Klaus Allofsin veli Thomas Allofs on pelannut jalkapalloa ammatikseen.


Vuoden 2010 jalkapallon maailmanmestaruuskilpailujen karsinnat pelattiin elokuun 2007 ja marraskuun 2009 välillä. Karsinnoissa ratkaisttiin 31 MM-lopputurnaukseen menevää joukkuetta kaikkiaan 203:sta osallistuvasta maasta. Etelä-Afrikka isäntämaana pääsi kisoihin automaattisesti.


title: Vuoden 2010 jalkapallon maailmanmestaruuskilpailujen karsinnat

text:
Kullakin maanosalla on oma systeeminsä ratkaista kisoihin menijät.
*CONCACAF:n karsintojen neljäs ja CONMEBOL:n viides, kuten myös OFC:n voittaja ja AFC:n viides ratkaisivat kaksi lopputurnauspaikkaa karsintaotteluilla.


text: FIFA on päättänyt kaikille maanosille yhteisestä tavasta ratkaista sijoitukset tasapisteissä olevien joukkueitten kesken:


title: Antonio Cabrini

text: Antonio Cabrini (s. 8. lokakuuta 1957) on italialainen jalkapalloilija ja jalkapallovalmentaja. Hän voitti pelaajana maailmanmestaruuden 1982. Hän edusti seuraurallaan lähinnä Juventusta ja pelasi vasempana laitapuolustajana. Hän pelasi kolmissa jalkapallon MM-kisoissa vuosina 1978–1986 ja edusti maajoukkuetta 73 ottelussa, joissa hän teki yhdeksän maalia.


title: Kent Andersson

text: Kent Andersson (1. elokuuta 1942 Landvetter, Göteborg – 29. elokuuta 2006) oli ruotsalainen ratamoottoripyöräilijä. Andersson on Ruotsin ainoa ratamoottoripyöräilyn maailmanmestari. Hän voitti mestaruuden 125-kuutioisissa kausina 1973 ja 1974. Andersson kilpaili MM-sarjassa myös 250-kuutioisissa.


title: Kent Andersson

text: Kent Andersson aloitti uransa vuonna 1966 Imatran GP:ssä. Samana vuonna hän ajoi ensimmäistä kertaa MM-pisteille. Ensimmäinen osakilpailuvoitto tuli vuonna 1969 250-kuutioisissa ja Andersson sijoittui samana vuonna MM-sarjan toiseksi. Vuonna 1972 Andersson siirtyi 125-kuutioisiin Yamahalle ja voitti kaksi maailmanmestaruutta. Kaudella 1974 Anderssonista tuli ensimmäinen kuljettaja, joka on voittanut osakilpailun Michelinin renkailla. Andersson lopetti kilpauransa kauden 1975 jälkeen.


title: Kent Andersson

text: Kilpauran jälkeen Kent Andersson toimi Yamahan Euroopan kehitysyksikössä. Hän oli mukana muun muassa 350-kuutioisen GP-pyörän kehitystyössä. Andersson toimi myös Eurosportilla ruotsinkielisten MotoGP-lähetysten kommentaattorina. Andersson voitti "Supermono"-luokan (1-sylinterinen nelitahtimoottori) Ruotsin mestaruuden vuonna 1995. Hän osallistui myös klassikkopyörien kilpailuihin.


title: Tetrapylon

text: Tetrapylon (, "Neljä porttia") oli roomalainen monumentti, joita rakennettiin yleensä risteyspaikalle kaupunkien keskustaan. Neljä rakennelmaa, jossa jokaisessa oli neljä pylvästä, seisoivat niin, että tiet menivät niiden välistä. Näitä rakennelmia saattoi yhdistää yhteinen katto.


title: Marius Trésor

text: Marius Trésor (s. 15. tammikuuta 1950 Guadeloupe) on ranskalainen maajoukkuetason jalkapallopuolustaja. Hän voitti kertaalleen Ranskan mestaruuden. MM-lopputurnauksessa Trésor pelasi vuosina 1978 ja 1982. Maajoukkuetta hän edusti 65 ottelussa ja teki niissä neljä maalia.


title: Toimintamaalaus

text: Toimintamaalaus eli roiskemaalaus () on maalaustaiteen abstraktin ekspressionismin alasuuntaus. Se syntyi 1950 Yhdysvalloissa ja sen teki kansainvälisesti tunnetuksi Jackson Pollock. Sitä vastaavat eurooppalaiset suuntaukset tasismi ja informalismi.


title: Toimintamaalaus

text: Nimitystä "action painting" käytti ensimmäisenä kriitikko Harold Rosenberg, joka kuvaili erästä Pollockin teosta tuolla nimellä. Myöhemmin action paintingista tuli kokonaisvaltainen maalaustekniikka.


title: Wolfgang Dremmler

text: Wolfgang Dremmler (s. 12. heinäkuuta 1954 Salzgitter) on saksalainen jalkapalloilija.


title: Wolfgang Dremmler

text: Metallityöläiseksi kouluttautunut Dremmler saavutti MM-hopeaa Länsi-Saksan riveissä vuonna 1982. Hän pelasi Saksan maajoukkueessa 27 ottelua ja teki niissä kolme maalia vuosina 1981–1984. Bundesliigassa hän pelasi 310 ottelua ja teki 15 maalia.


title: Patrick Battiston

text: Patrick Battiston (s. 12. maaliskuuta 1957, Amnéville, Moselle) on ranskalainen jalkapalloilija, joka pelasi kolme kertaa Ranskan riveissä MM-kisoissa ja voitti Euroopan-mestaruuden 1984.


title: Anthony Marwood

text: Anthony Marwood on englantilainen viulisti, joka soittaa Florestan Triossa. Ennen uraansa musiikin parissa hän opiskeli King Edward VI Grammar Schoolissa, Chelmsfordissa. Hän elää nykyään East Sussexissa.


title: Anthony Marwood

text: Vuonna 2005 hän soitti Thomas Adèsin viulukonserton ("Concentric Paths") kantaesityksen Euroopan kamariorkesterin kanssa Berliinissä Berliinin filharmoniassa. Marwood on toiminut vuodesta 2006 lähtien Irish Chamber Orchestran taiteellisena johtajana.


title: Anthony Marwood

text: Nykyään Marwood tekee työtä joko solistina tai kapellimestarina Academy of St. Martin in the Fieldsissä tai muiden orkesterien kanssa. Hänen instrumenttinsa on Carlo Bergonzin rakentama vuodelta 1736.


title: Roberto Bettega

text: Roberto Bettega (s. 27. joulukuuta 1950) on italialainen jalkapalloilija. Peliälystään tunnettu Bettega oli huippuaikoinaan yksi maailman pelätyimmistä hyökkääjistä. Hän edusti seurajoukkueista lähinnä Juventusta. Italian maajoukkueessa hän pelasi 42 ottelua ja teki 19 maalia vuosina 1975–1983.


title: Baltian bolidi

text:
Baltian bolidi oli tulipallo, joka havaittiin Suomessa, Baltian alueilla sekä muun muassa Pietarin (tuolloin Leningrad), Pihkovan ja Novgorodin kaupungeissa 11. helmikuuta 1976. Sen aiheutti havaintojen perusteella ilmakehään klo 17:50 Etelä-Suomen yllä osunut meteoroidi joka alkoi hehkua noin 120 km:n korkeudella.
Kappale jatkoi lentoaan edellä mainittujen paikkakuntien ohi aina Kalininin provinssiin saakka (tämä ja kaupungit silloisessa Neuvostoliitossa,joka sisälsi myös Baltian alueen valtiot) missä tehtiin viimeiset havainnot.


title: Baltian bolidi

text:
Kaikkiaan havaintoaikaa oli noin 100 sekuntia ja bolidista ehdittiin ottaa valokuvia. Ilmiö aiheutti virhehavaintoja.
Tulipallossa nähtiin raketin tai aluksen kaltaisia piirteitä kuten suuttimia ja ikkunoita.
Ilmiön oli myös kuvailtu lentäneen hyvin matalalla tai että siitä olisi pudonnut osia meren jäälle Helsingin edustalle. Kappale oli tuolloin noin 100 kilometrin etäisyydellä Helsingistä.


title: Baltian bolidi

text: Viron Tarton observatorioon tuli satoja ilmoituksia ja niiden perusteella bolidin nopeudeksi saatiin 7–13 km sekunnissa.


title: Ereškigal

text: Ereškigal tai Ereshkigal on mesopotamialaisessa mytologiassa esiintyvä jumalatar, joka hallitsee kuolleiden valtakuntaa eli Irkallaa. Myös hänestä itsestään käytetään toisinaan Irkalla-nimitystä. Ereškigalin päätemppeli sijaitsi Cuthah'ssa.


title: Ereškigal

text: Alun perin todennäköisesti taivaan jumalattarena toiminut Ereškigal kaapattiin maan ja taivaan erottamisen jälkeen tahtomattaan kuolleiden valtakuntaan. Joissakin myyteissä hän hallitsee valtakuntaansa yksin, toisissa hänellä on apulaisenaan miehensä Gugalanna. Myös heidän lapsensa Ninazu ja Nungal ovat manalan jumalia. Myöhemmissä teksteissä Ereškigalin puoliso oli Nergal .


title: Ereškigal

text: Ereškigalin ja tuulen jumala Enlilin poika Namtar on kuoleman jumala, ja Ištar on Ereškigalin pikkusisko. Ereškigal ja Ištar olivat toistensa leppymättömiä vihollisia.


title: Viron herttuakunta

text: Viron herttuakunnalla voidaan tarkoittaa:


title: Amazing Tails

text: Amazing Tails oli vuosina 1989–1994 Oulussa toiminut hardcore punk -yhtye. Yhtye julkaisi toimiessaan yhden albumin ja kolme ep-levyä. Japanilainen SP-Records julkaisi syksyllä 2008 kaikki Amazing Tailsin studio-äänitykset, myös yhtyeen julkaisematta jääneen toisen albumin "Daydreams for Adults".


title: Amazing Tails

text: Amazing Tails aktivoitui uudelleen alkuvuodesta 2009. Alkuperäisjäsenistä yhtyeessä ovat mukana Janne ja Pena.


title: Veena Malik

text: Zahida eli Veena Malik (s. 26. helmikuuta 1984) on pakistanilainen näyttelijä ja malli. Hänen urasuunnitelmansa herätti alun perin vastustusta hänen lähipiirinsä taholta.


title: Veena Malik

text: Malik asui lapsena Rawalpindissä ja aloitti uransa Lahoressa. Hän on ollut julkisuudessa muun muassa jouduttuaan riitoihin näyttelijäkollegansa Meeran kanssa.


title: Veena Malik

text: Malik on saanut rooleja useista elokuvista. Niiden joukossa ovat urdunkielinen "Tere Pyar Mein" (2000) ja punjabinkielinen "Mohabbataan Sachiyaan" (2007). Näyttelijä palkittiin vuoden 2007 LUX Style Awards -tilaisuudessa. Hän sai yllättävän sydänkohtauksen tammikuussa 2008.


title: DNA:n korjaus

text: DNA:n korjaus on joukko toimintoja, jotka korjaavat solujen perimään syntyneitä DNA-vaurioita. Jos DNA-vaurioita sattuisi hyvin usein, solujen toiminta estyisi. DNA-vaurioita aiheuttavat muun muassa aineenvaihdunnan reaktioissa syntyvät tuotteet ja ympäristön mutageeniset vaikutukset, muun muassa säteily. DNA-vauriot muuttavat yleensä DNA:n kaksoiskierrerakennetta, mitä solu käyttää hyväksi tunnistaessaan vauriokohtia. DNA-vauriot eroavat mutaatioista siten, että DNA:n korjausmekanismit eivät kykene tunnistamaan mutaatioita (muutoksia DNA:n nukleotidijärjestyksessä). DNA:n korjaukseen osallistuu monia erikoistuneita entsyymejä ja muita proteiineja, jotka ovat hyvin konservoituneita prokaryooteissa ja eukaryooteissa. DNA-korjausmekanismit eivät toimi täydellisesti. Pieni osa vaurioista jää aina korjaamatta, mikä saattaa johtaa mutaatioon.


title: DNA:n korjaus

text: Solussa toimii entsyymejä, jotka katalysoivat DNA vaurioita aiheuttavien kemiallisten reaktioiden käänteisreaktioita. Fotolyaasi -entsyymillä on kyky hajottaa pyrimidiini-dimeerejä, joita syntyy mm. UVB-säteilyn vaikutuksesta. Metyyli-guaniini-metyyli-transferaasi voi demetyloida metyyli-guaniini-emäksiä takaisin guaniini-emäksiksi.


title: DNA:n korjaus

text: Kun vain toinen DNA:n nauhoista on vaurioitunut, solu kykenee hyödyntämään eheää nauhaa mallina korjatessaan vauriota.


title: DNA:n korjaus

text: DNA:n katkeamiset ovat erityisen vaarallisia solulle, koska ne saattavat johtaa genomin uudelleen järjestymiseen. Tunnetaan kolme eri mekanismia, jotka voivat korjata katkenneen DNA:n, NHEJ (), () ja homologinen rekombinaatio.


title: DNA:n korjaus

text:
DNA:n jakautumisessa eli replikaatiossa syntyy hyvin paljon kopiointivirheitä. Ensimmäinen korjausmekanismin vaihe korjaa yksittäisten emästen kopiointivirheitä eli pistemutaatioita. Toisessa vaiheessa DNA-polymeraasiin liittyvät entsyymit
alentavat mutaatioita. Kolmannessa vaiheessa DNA:n jakautumista ohjaava mekanismi alentaa vielä hyvin runsaasti mutaatioita. Korjausmekanismi on itsessään altis mutaatioille, ja saattaa joskus kytkeytyä ainakin osittain pois päältä.


title: DNA:n korjaus

text: DNA-vaurioon reagoiminen ja vaurion korjaaminen on erittäin tärkeää solun elossa pysymiselle ja sairauksien ehkäisemiselle. Toisaalta epätäydellisen DNA:n korjauksen seurauksena syntyvät emäsmuutokset mahdollistavat geenien ja genomin muuttumisen, mikä on evoluution perusta. Toisin sanoen epätäydellinen DNA:n korjaus synnyttää mutaatioita ja näin geneettistä variaatiota. Geneettinen variaatio on puolestaan luonnonvalinnan "polttoainetta". Täydellinen DNA:n korjaussysteemi johtaisi evoluution pysähtymiseen. Toisaalta biologisen yksilön kannalta geneettinen stabiilisuus on hyvä asia.


title: DNA:n korjaus

text: DNA:n korjauksen tärkeydestä kertoo se, että solut investoivat suhteellisen paljon DNA:n korjausentsyymien valmistamiseen. Esimerkiksi bakteeriien ja hiivojen genomien analyysissa on selvinnyt, että suuri osa niiden koodaavasta DNA:sta on omistettu pelkästään DNA:n korjaustoiminnoille. DNA:n korjauksen tärkeyttä kuvastaa myös se, että jos jokin DNA:n korjausgeeni inaktivoidaan, mutaatioden määrä kasvaa huomattavasti kyseessä olevassa organismissa (Alberts "et al." 2002).


title: DNA:n korjaus

text: Monet DNA:n korjaus reitit ja niitä koodaavat geenit löydettiin ensimmäisenä bakteereista. Nykyään tiedetään, että monet näistä geeneistä toimivat myös muissa eliöissä mukaan luettuna ihmisessä.


title: Abdur Rahman Biswas

text: Abdur Rahman Biswas (; 1. syyskuuta 1926 Shaistabad, Barisalin piirikunta, Brittiläinen Intia – 3. marraskuuta 2017 Dhaka) oli bangladeshilainen poliitikko. Hän valmistui Dhakan yliopistosta ja aloitti poliittisen uransa jo Itä-Pakistanin aikana. Hän toimi vuosina 1991–1996 Bangladeshin presidenttinä.


title: Shahabuddin Ahmed

text: Shahabuddin Ahmed (; s. ) on bangladeshilainen poliitikko. Hän toimi maansa presidenttinä vuosina 1990–1991 ja 1996–2001. Hän on valmistunut Dhakan yliopistosta taloustieteen (1951) ja kansainvälisen politiikan (1952) alalta.


title: Shahabuddin Ahmed

text: Ensimmäisenä kautenaan hän korvasi presidentin virasta eronneen Hossain Mohammad Ershadin. Hän tuli tehtävään Bangladeshin korkeimman oikeuden presidentin virasta ja puolue-elämän ulkopuolelta. Kaikki puolueet tukivat hänen valintaansa, jossa päätavotteena oli perustuslaillisten olojen palauttaminen maan politiikkaan. Vuonna 1991 hän palasi tuomarin tehtäväänsä.


title: Shahabuddin Ahmed

text: Vuonna 1996 alkaneen viisivuotiskauden Ahmed toimi presidentinvaalin voittaneena presidenttinä, ja jälleen hän työskenteli erityisesti lainsäädännön kehittämisen parissa. Hänen seuraajakseen vuonna 2001 tuli Abdur Rahman Biswas. Ahmed on työskennellyt pitkään Bangaldeshin Punaisen Puolikuun palveluksessa. Hänellä on kaksi poikaa ja kolme tytärtä.


title: Andres Mustonen

text: Andres Mustonen (s. 1953) on virolainen kapellimestari ja viulisti. Hänet tunnetaan erityisesti vanhan musiikin yhtyeen Hortus Musicus perustajana ja johtajana. Hän perusti Hortus Musicus -yhtyeen vuonna 1972 ollessaan viulunsoiton opiskelija Viron musiikkiakatemiassa. Mustonen on toiminut vierailevana kapellimestarina ympäri maailman ja hänen ohjelmistonsa ulottuu vanhasta musiikista nykysäveltäjiin.


title: Fukuokan linna

text:
Fukuokan linna () on Japanilainen linna joka sijaitsee Chūō-kussa Fukuokassa, Japanissa. Linna tunnetaan myös nimellä "Maizuru" Linna () tai "Seki" linna (). Linna valmistui aikaisella Edo-kaudella Tozama-daimiolle Kuroda Nagamasalle. Japanin viranomaiset ovat määritelleet sen historiallisesti merkittäväksi paikaksi.
Linna sijaitsee keskellä Fukuokan kaupunkia, Fukusaki kukkulalla. Linnan vallihautoina toimivat Nakagava joki () joka rajaa linnan itäistä aluetta ja mutainen vesijättömaa linnan länsipuolista aluetta.
1600-luvulla, Kuroda Nagamasa sai huikean palkkion maa-alueena Chikuzenin provinssista palveluksistaan Sekigaharan taistelussa, ja muutti Najima linnaan () ja perusti Fukuoka-hanin. Tachibana Akitoshi rakennutti Najiman linnan ja Kobayakawa Takakage laajennutti sitä mutta se oli silti liian pieni isommalle hanille. Tämä johti Fukusaki kukkulan valintaan uuden linnan sijaintipaikaksi.


title: Fukuokan linna

text: Uuden linnan rakentaminen alkoi vuonna 1601. Rakentajat olivat kokeneita. Yoshitaka oli asiantuntija linnoittamisessa ja kiviseppänä toimi Noguchi Kazunari, joka oli työskennellyt Edon ja Osakan linnojen rakennustöissä. Linna valmistui 1607 seitsemän vuoden työn jälkeen. Linnassa oli 47 tornia () ja se oli suurin Kyūshūn alueella 4,7 hehtaarin n pohja-alallaan. Katō Kiyomasa läheisestä Kumamoto-hanista ylisti linnaa sen mahtavuudesta. Noguchi Kazunarin linnaan suunnittelema kylmä muuri oli kertoman mukaan erityisen vaikuttava antaen Fukuokan linnalle nimen "kivilinna" eli ("Sekijō").


title: Pako punaisten päämajasta

text: Pako punaisten päämajasta on Olli Soinion ohjaama elokuva vuodelta 2000. Elokuva kertoo Punaisen Tampereen viimeisistä päivistä vuonna 1918. Päähenkilönä on tsaarin entinen luutnantti ja punakaartin viralta pantu ylipäällikkö Ali Aaltonen. Muina roolihahmoina ovat esimerkiksi Tuomas Hyrskymurto (Tero Jartti), Hugo Salmela, Aleksanteri Vasten ja Eino Rahja. Elokuva on esitetty YLE TV1:n Kotikatsomossa vuonna 2000.


title: Pako punaisten päämajasta

text: Muut näyttelijät: Esa Anttila, Asko Apajalahti, Petteri Asikainen, Ossi Hakala, Konsta Hietanen, Olka Horila, Otto Kanerva, Tommi Korpela, Jussi Lampi, Matti Laustela, Rea Mauranen, Raimo O. Niemi, Kati Outinen, Pauli Poranen, Kristo Salminen, Erkki Sirén, Antti Virmavirta ja Kati von Zansen.


title: My Fate

text: My Fate on vuonna 2000 perustettu viisihenkinen tamperelainen metalliyhtye.


title: My Fate

text: Yhtye on julkaissut oman levymerkkinsä My Fate Musicin kautta kolme EP:tä ja kaksi täyspitkää levyä. Esikoisalbumi "Happiness Is Fiction" (2003) julkaistiin myös ulkomailla yhdysvaltalaisen Crash Musicin kautta. Yhtyeen kolmas pitkäsoitto julkaistiin toukokuussa 2009.


title: My Fate

text: Laulaja Antti Ojanen erosi yhtyeestä motivaatio-ongelmien takia vuonna 2006 ja hänen seuraajakseen valittiin Jukka Ruostila. EP "MMVI" on ensimmäinen julkaisu, jolla Ruostila laulaa. EP on ladattavissa ilmaiseksi yhtyeen verkkosivustolta.


title: My Fate

text: Yhtyeen kolmas albumi "Room for Regret" julkaistiin 17.2.2010. __notoc__


title: Kanslianeuvos

text: Kanslianeuvos oli alkuaan eräiden Ruotsin kansliakollegion jäsenten virka-arvo. Kansliakollegio lakkautettiin 1801. Myöhemmin kanslianeuvos on ollut Ruotsissa eräiden ministeriöiden virkamiesten arvona.


title: Kanslianeuvos

text: Suomessa kanslianeuvos on nykyään tasavallan presidentin myöntämä arvonimi.


title: Hamiltonin piirikunta (Ohio)

text: Hamiltonin piirikunta on piirikunta Ohiossa, Yhdysvalloissa, joka on nimetty Alexander Hamiltonin mukaan. Sen suurin kaupunki on Cincinnati, jonka väkiluku on 332 458.


title: Hamiltonin piirikunta (Ohio)

text: Hamiltonin naapuripiirikuntia ovat Butler pohjoisessa, Warren koillisessa, Clermont idässä ja Kentuckyn puolella Boonen, Kentonin ja Campbellin piirikunnat sekä Dearborn Indianassa.


title: Hamiltonin piirikunta (Ohio)

text: Piirikunnassa oli vuoden 2010 väestönlaskennassa 802 374 ihmistä. Etniset ryhmät jakautuvat valkoisiin, joita on 69,7%, mustiin (25,8%), alkuperäisamerikkalaisiin (0,3%) ja aasialaisiin (2,1%).


title: Hamiltonin piirikunta (Ohio)

text: Kotitalouden mediaanitulo on 49 218 ja köyhyysrajan alapuolella oli 15,9% väestöstä vuosina 2007–2011.


title: Ely

text: Ely tarkoittaa ainakin seuraavia:


title: Ely (Britannia)

text: Ely (laus. ['iːli]) on pieni kaupunki Englannissa Cambridgeshiren kreivikunnassa noin 23 kilometriä Cambridgestä koilliseen. Sen tunnettu historia alkaa vuodesta 673 jolloin Elyn saarelle perustettiin luostari. Nykyisin asukkaita on noin 15 000. Nimen sanotaan tulleen ankeriaista (), joita oli runsaasti Elyä ympäröineiden suoalueiden () lammissa. Suot kuivatettiin 1600-luvulla, jolloin Elyn saarimainen eristyneisyys lakkasi.


title: Ely (Britannia)

text: Elyn katedraali on suuri hiekkakivirakennus, jonka rakentaminen aloitettiin 1083. Katedraali valmistui vuonna 1351.


title: Ely (Britannia)

text: Ely on merkittävä rautateiden risteysasema, josta on suorat yhteydet Cambridgeen ja Lontooseen, mutta myös muualle East Angliaan, Midlandsiin ja Luoteis-Englantiin.


title: Ely (Britannia)

text: Oliver Cromwell asui vuosia Elyssä. Hänen vanhassa kotitalossaan toimii nyt kaupungin matkailuneuvontapiste.


title: Emil Zilliacus

text: Gustaf Emil Zilliacus (1. syyskuuta 1878 Tampere – 7. joulukuuta 1961 Helsinki) oli suomenruotsalainen kirjailija ja Helsingin yliopiston kirjallisuushistorian dosentti sekä antiikin kirjallisuuden professori.


title: Emil Zilliacus

text: Zilliacuksen vanhemmat olivat insinöörikapteeni Mauritz Emil Zilliacus ja Matilda Vilhelmina Grönfors. Hän pääsi ylioppilaaksi Viipurin suomalaisesta klassillisesta lyseosta 1896 ja valmistui filosofian kandidaatiksi ja maisteriksi 1900, lisensiaatiksi 1905 ja tohtoriksi 1907. Zilliacus toimi Helsingin yliopiston kirjallisuushistorian dosenttina 1909–1943 ja antiikin kirjallisuuden henkilökohtaisena ylimääräisenä professorina 1943–1945. Hän sai professorin arvonimen 1940. Hän sai myös filosofian kunniatohtorin arvon Göteborgin korkeakoulusta 1941 ja Oslon yliopistosta 1951.


title: Emil Zilliacus

text: Zilliacus kuului 1900-luvun alussa Euterpe-lehden piirissä toimineeseen suomenruotsalaisten kirjailijoiden ja taiteilijoiden ryhmään. Hän oli perustamassa Euterpe-lehden seuraajaksi Argus-lehteä vuonna 1907 ja toimi Nya Argus -lehden päätoimittajana 1911–1932. Zilliacus oli Finlands Svenska Författareföreningin puheenjohtajana 1929 ja 1933–1935 ja Pohjoismaisen kirjailijaneuvoston jäsen vuodesta 1919, varapuheenjohtaja 1925–1928 sekä puheenjohtaja 1929. Lisäksi hän oli valtion kirjallisuuspalkintolautakunnan jäsenenä 1909, 1911 ja 1913 sekä kirjallisuuden asiantuntijalautakunnan jäsenenä 1918–1926.


title: Emil Zilliacus

text: Zilliacus käänsi ruotsiksi antiikin kirjailijoiden teoksia ja hän kirjoitti myös klassismittaisia runoja, jotka perustuivat usein omakohtaisiin kokemuksiin. Suomalaisten odottaessa kirjallisuuden Nobel-palkintoa tulevaksi lopulta Suomeen, ja nimenomaan F. E. Sillanpäälle, tuli palkintokamppailun tielle 1930-luvun puolivälissä Suomessa käyty kielitaistelu. Ruotsin akatemia karsasti aitosuomalaista liikehdintä ja mielipideilmasto. Tällöin esitettiin kompromissiratkaisuna Nobel-ehdokkaaksi nimeämiseksi jaettua ehdokkuutta muun muassa Sillanpään ja Zilliacuksen kesken.


title: Emil Zilliacus

text: Emil Zilliacus oli naimisissa vuodesta 1905 Ingrid Wegeliuksen kanssa. Heillä oli kolme poikaa ja yksi tytär. Lapsista tunnetuimmat ovat kreikan kirjallisuuden professori Johan Henrik Zilliacus (1908–1992) sekä kirjailija ja toimittaja Benedict Zilliacus (1921–2013).


title: Pitareti

text: Pitareti () on keskiaikainen georgialaisortodoksinen luostari Georgiassa, noin 26 kilometriä Tetritsqaron kaupungista lounaaseen Kvemo Kartlin hallintoalueella pääkaupunki Tbilisin lounaispuolella.


title: Pitareti

text: Pitaretin luostari koostuu Jumalansynnyttäjän kirkosta, kellotornista, raunioituneesta muurista ja useista pienemmistä varastorakennuksista. Pääkirkko vaikuttaa rakennetun kuningas Giorgi IV:n hallituskaudella 1200-luvun alkupuolella. Sen suunnittelu noudattelee ajan georgialaisten kupolikirkkojen kaanonia. Sillä on useita yhteisiä piirteitä Betanian ja Kvatakhevin luostarien kanssa, kuten tyypillinen risti neliössä -pohjakaava ja yksittäinen, sivulla oleva porstua. Julkisivut on koristeltu. Koko sisätiloja peittivät aikoinaan seinämaalaukset, mutta niistä on jäljellä enää pahoin kärsineitä fragmentteja.


title: Pitareti

text: Luostari oli Katšibadze-Baratašvilin aatelissuvun omistuksessa ja toimi suvun hautauspaikkana. Vuodesta 1536 se kuului suvun haaralle, Orbelišvili-prinsseille. 1300-luvun kivikaiverruksessa mainitaan ktitor, kuninkaallinen kamariherra Kavtar Katšibadze. Toisessa, hautakiveen tehdyssä kaiverruksessa on luostaria vuonna 1671 korjanneen Qaplan Orbelišvilin nimi. Luostari kukoisti vuoteen 1752 saakka, kunnes sen oli pakko lopettaa toimintansa dagestanilaisten ryöstöretken vuoksi.


title: Hiokkeeton paperi

text: Hiokkeeton paperi tai niin sanottu puuvapaa paperi on hienopaperia, jossa on puuta, mutta jota ei ole valmistettu jauhetusta mekaanisesta massasta, vaan muusta puuaineksesta kokonaan irrotetusta selluloosasta. Hiokkeettomia papereita ovat esimerkiksi kopiopaperit ja taidepainopaperit.


title: Henning Söderhjelm

text: Lars Henning Söderhjelm (5. joulukuuta 1888 Helsinki, Suomen suuriruhtinaskunta – 7. joulukuuta 1967 Göteborg, Ruotsi) oli suomenruotsalainen kääntäjä ja dagdrivare-ryhmään 1910-luvulla kuulunut kirjailija. Hän käytti myös nimimerkkejä "Lennart Wikström" ja "Arnold Sundqvist".


title: Henning Söderhjelm

text: Henning Söderhjelmin vanhemmat olivat kielitieteilijä, kirjallisuushistorian tutkija Werner Söderhjelm ja Sigrid Wilhelmina Lönnblad. Hän opiskeli psykologiaa ja väitteli vuonna 1913 filosofian tohtoriksi; väitöskirja käsitteli vaistoa ja inhimillistä tunne-elämää. Työskennellessään Keisarillisen Aleksanterin-yliopiston kirjastossa amanuenssina Söderhjelm julkaisi vuonna 1914 yhdessä Emil Hasselblattin ja Olaf Homénin kanssa salapoliisiromaanin "Herr Corpwieth gentleman-detektiv: Hans första äventyr framställda av tre herrar", jonka tapahtumat sijoittuivat yliopiston kirjastoon.


title: Henning Söderhjelm

text: Söderhjelm työskenteli vuodesta 1923 "Göteborgs Handels- och Sjöfarts-Tidning" -lehden kirjallisuusarvostelijana, ja hänestä tuli Ruotsin kansalainen 1938.”Tre Herrar” oli Emil Hasselblattin, Olaf Hómenin ja Henning Söderhjelmin yhteinen salanimi.


title: Werner Söderhjelm

text: Jarl Werner Söderhjelm (26. heinäkuuta 1859 Viipuri – 16. tammikuuta 1931 Helsinki) oli suomenruotsalainen kielitieteilijä, kirjallisuushistorian tutkija ja diplomaatti.


title: Werner Söderhjelm

text: Söderhjelmin vanhemmat olivat prokuraattori Woldemar Söderhjelm ja Amanda Olivia Clouberg. Hän pääsi ylioppilaaksi Viipurin lyseosta 1877, valmistui filosofian kandidaatiksi ja maisteriksi 1882 sekä lisensiaatiksi ja tohtoriksi 1885. Söderhjelm oli Helsingin yliopistossa uudemman kirjallisuuden dosenttina 1886–1889, romaanisen filologian dosenttina 1889–1894 sekä ylimääräisenä professorina 1894–1898. Hän toimi germaanisen ja romaanisen filologian professorina 1898–1908, romaanisen filologian professorina 1908–1913 ja viimeksi kotimaisen ja yleisen kirjallisuushistorian professorina 1913–1919.


title: Werner Söderhjelm

text: Söderhjelm osallistui säätyvaltiopäiville papiston jäsenenä 1904–1905. Hän kuului 1900-luvun alussa nuorsuomalaisten vanhoilliseen siipeen ja oli nuorsuomalaisen puolueen keskushallituksen jäsen 1906–1907. Suomen itsenäistyttyä hän toimi vuosina 1918–1919 Suomen tietotoimiston johtajana Kööpenhaminassa ja 1919–1928 Suomen Tukholman-lähettiläänä.


title: Werner Söderhjelm

text: Werner Söderhjelm oli naimisissa vuodesta 1884 Sigrid Wilhelmina Lönnbladin kanssa. Heillä oli neljä poikaa joista tunnetuin oli kirjailija ja toimittaja Henning Söderhjelm. Hänen nuorin poikansa J. O. Söderhjelm toimi muun muassa oikeusministerinä talvisodan aikana. Werner Söderhjelmin sisar oli Suomen ensimmäinen naisprofessori Alma Söderhjelm. Aktivisti Konni Zilliacus oli hänen serkkunsa.


title: Uljana

text: Uljana () on kaupunkimainen taajama Leningradin alueen Tusinan piirissä Venäjällä. Se sijaitsee Tusina- ja Sablinkajokien varrella 40 kilometriä Pietarista kaakkoon. Kaupungin kautta kulkee Pietarin ja Moskovan välinen rautatie (Sablinon asema) ja maantie. Asukkaita taajamassa on 9 400 henkeä (vuonna 2006).


title: Uljana

text: Paikkakunnan nimi oli aiemmin Saaplina (). Vuonna 1922 se nimettiin uudelleen Vladimir Uljanov-Leninin mukaan. Hänen sisarensa ja tämän mies omistivat vuosina 1904–1907 Saaplinassa talon, jossa Lenin on vieraillut.


title: Uljana

text: Pietarin kaupungin perustamisen jälkeen Saaplinan seudusta tuli tärkeä rakennuskiven, tiilien ja hiekan tuotantoalue. Pietarin ja Moskovan välisen rautatien valmistuttua vuonna 1851 seudulle syntyi huvila-asutusta. Kaupunkimaisen taajaman statuksen Uljana sai vuonna 1927.


title: Uljana

text: Suuri osa Uljanan asukkaista käy työssä Pietarissa. Taajamassa toimii alumiiniputkiloita valmistava tehdas Tubeks, puutalovalmistamo, Pietarin valtionyliopiston kokeiluasema sekä naisvankila. Uljanassa on kotiseutumuseo ja pyhälle Nikolaokselle omistettu ortodoksikirkko. Lähellä sijaitsee 220 hehtaarin suuruinen Saaplinan luonnonmuistomerkki, johon kuuluvat mm. Tusinajoen ja Sablinkan vesiputoukset sekä kalkkikiven louhinnan tuloksena syntynyt keinotekoinen luolasto.


title: Longinuksen keihäs

text: Longinuksen keihäs (myös "pyhä keihäs", "kohtalon keihäs", "Kristuksen keihäs") on keskiaikaisen legendan mukaan keihäs, jolla Longinus-niminen roomalainen sotilas lävisti ristillä riippuvan Kristuksen kyljen. Legendan mukaan se armeija, jonka hallussa keihäs on, on voittamaton.


title: Longinuksen keihäs

text: Johanneksen evankeliumissa (19:31-37) kerrotaan, että roomalaiset sotilaat aikoivat rikkoa Jeesuksen luut hänen kuolemansa jouduttamiseksi, mutta kun he havaitsivat hänet jo kuolleeksi, niin ei tehty. Sen sijaan asian varmistamiseksi yksi heistä puhkaisi hänen kylkensä keihäällä. On oletettu, että tämän olisi tehnyt sama sadanpäämies, joka Matteuksen evankeliumin mukaan (27:54) sanoi: ”Totisesti, tämä mies oli Jumalan poika.” Raamatussa ei kuitenkaan mainita tämän sotilaan nimeä, vaan nimi Longinus on tunnettu vain pseudepigrafeista.


title: Longinuksen keihäs

text: Maailmassa on ainakin kolme pyhäinjäännöksenä säilytettyä keihästä, joita on väitetty Longinuksen keihääksi. Niistä yksi on Vatikaanissa, toinen Wienissä ja kolmas Armeniassa.


title: Longinuksen keihäs

text: Pyhiinvaeltajat kertoivat 500- ja 600-luvuilla, että Jerusalemissa Siionin vuorella säilytettiin pyhää keihästä. Tämä keihäs halkesi kahtia, ja palaset päätyivät Konstantinopoliin ja Pariisiin. Paavi Benedictus XIV totesi niiden olevan saman keihään kappaleita. Vuonna 1624 paavi Urbanus VIII tilasi Berniniltä koristeelliset alttarikaapit Pietarinkirkkoon keihäänpalasen, ristinkappaleiden ja muutaman muun pyhäinjäännöksen suojaksi.


title: Longinuksen keihäs

text: Wienissä Hofburgin aarrekammiossa on keihäs, joka vuosisatojen ajan oli Pyhän saksalais-roomalaisen keisarikunnan keisarien hallussa osana keisarikunnan kruununkalleuksia. Keskiajalla se kulki keisarin mukana kaupungista toiseen, mutta vuonna 1424 keisari Sigismund määräsi sen pysyvästi säilytettäväksi Nürnbergissä. Siellä se pysyikin vuoteen 1796 saakka, jolloin se siirrettiin Wieniin, jottei Napoleon voisi saada sitä haltuunsa. Siellä keihästä ja muita kruununkalleuksia säilytettiin Itävallan keisarikunnan aarrekammiossa, mutta vuonna 1938, Anschlussin jälkeen Hitler määräsi ne siirrettäviksi jälleen Nürnbergiin, jossa ne olivat jonkin aikaa julkisesti näytteillä mutta kätkettiin myöhemmin maanalaiseen bunkkeriin.


title: Longinuksen keihäs

text: Trevor Ravenscroft väitti teoksessaan "Pyhä keihäs" (1972) Adolf Hitlerillä olleen pakkomielteen, että keihäs takasi voittamattomuuden ja että se piti saada hinnalla millä hyvänsä. Kun keihäs joutui yhdysvaltalaisten panssarikenraali Pattonille, Hitler teki itsemurhan.


title: Longinuksen keihäs

text: Toisen maailmansodan jälkeen, vuoden 1946 alussa keihäs ja muut keisarikunnan vanhat kruununkalleudet palautettiin Wieniin.


title: Longinuksen keihäs

text: Kolmannen legendan mukaan Taddeus vei keihään Armeniaan. Se ”löydettiin” Vagharšapatista ensimmäisen ristiretken aikana.


title: Longinuksen keihäs

text: Wagnerin Parsifal-oopperassa keihäs on Graalin maljan ohella ritareiden palvonnan kohteena.


title: Longinuksen keihäs

text: Indiana Jones kohtaa keihään sarjakuvakirjassa "Indiana Jones ja Kohtalon keihäs".


title: Longinuksen keihäs

text: "Kohtalon keihäs" oli neliosainen sarja Mustanaamiossa vuonna 2000.


title: Longinuksen keihäs

text: Keihäs esiintyy olennaisessa osassa myös Clive Cusslerin Dirk Pitt -jännitysromaanissa "Atlantis" ja Mario Readingin romaanissa "Pyhä keihäs".


title: Longinuksen keihäs

text: Keihäs esiintyy "Hellboy"-elokuvan alussa ja on merkittävässä osassa "Constantine"-elokuvassa.


title: Longinuksen keihäs

text: Longinuksen keihäs on "Neon Genesis Evangelion" -sarjassa esiintyvä suurikokoinen ase.


title: Longinuksen keihäs

text: Keihäs tuodaan Roomaan paavi Aleksanteri VI:lle TV-sarjassa "Borgiat, maan ja taivaan valtiaat".


title: Suomen Vanutehdas

text: Oy Suomen Vanutehdas Ab oli Hyvinkään Kaukasten kylässä 1902-1998 toiminut yritys joka valmisti vanua selluloosasta.


title: Suomen Vanutehdas

text: Vanun tuotanto alkoi vuonna 1902 "Finska Waddfabrik" nimellä entisissä vuonna 1898 toimintansa lopettaneen Kaukasten lankarullatehtaan tiloissa silloin Mäntsälään ja vuodesta 1953 alkaen Hyvinkäähän kuuluneessa Kaukasten kylässä. Tehtaan perustaja oli Axel Widstrand. Vakuuttamaton tehdas paloi heinäkuussa 1904 ja samana vuonna Widstrand perusti yhdessä Emil Lindroosin ja John Lundstenin kanssa "Suomen Vanutehdas Osakeyhtiön". Tehdas rakennettiin palon jälkeen uudelleen 1905. Alkuperäiset perustajat siirtyivät pian syrjään ja tehtaan johtajaksi tuli ensin alikapteeni Albin Lowenetzky ja hänen jälkeensä Johan Erland Johansson.


title: Suomen Vanutehdas

text: Tehdas alkoi valmistaa 1911 kemiallisesti puhdistettua vanua ja seuraavana vuonna myös maitosiivilävanua, terveyssiteitä ja sidonta-aineita. Vuonna 1912 rakennettiin myös paperitehdas jonne tuli yksi yankee-tyyppinen paperikone. Tässä tehtaassa valmistettiin värillisiä pullopapereita. Yrityksen toiminta oli kuitenkin tappiollista ja niinpä se joutui konkurssiin 23. helmikuuta 1913. Tehtaan toiminta jatkui kuitenkin vuokrasopimuksen nojalla.


title: Suomen Vanutehdas

text: Vuonna 1914 Jalmari Lydeckenin, Frans Stockmannin, Hjalmar Ekholmin ja Einar Wahlbergin muodostama yhtymä osti tehtaan huutokaupassa ja he perustivat helmikuussa 1914 "Osakeyhtiö Suomen Vanutehdas Aktiebolag" nimisen yhtiön toimintaa jatkamaan. Tehtaalle hankittiin toinen yankeekone ja otettiin käyttöön toinen höyrykattila ja -turbiini. Vuonna 1915 tehtaan vaatturinvanu-, flokki- ja tilkeosastot siirrettiin uuteen tehtaaseen läheiseen Jokelan kylään ja työntekijöitä oli nyt 140. Vuonna 1917 Jokelan tehdas tuhoutui tulipalossa mutta se rakennettiin uudestaan. Samana vuonna aloitettiin myös paperikankaan valmistus.


title: Suomen Vanutehdas

text: Vuonna 1918 käyty Suomen sisällissota koetteli tehdasta kovasti. Einar Wahlberg ja koko tehtaan konttorin henkilökunta ammuttiin konttorin portaille ja kaikkiaan sodan aikana menehtyi yli 30 tehtaan henkilökuntaan kuulunutta. Sodan jälkeen Vanutehtaan osakepääomaa korotettiin 2 miljoonaan markkaan ja sen osake-enemmistö siirtyi helsinkiläisen liikemiehen Moses Skurnikin haltuun. Jokelan tehdas paloi uudelleen 1919 mutta se rakennettiin taas seuraavana vuonna. Skurnikin omistus yhtiössä päättyi 1924 kun hänen osakkeensa siirtyivät Helsingin Osakepankille.


title: Suomen Vanutehdas

text: Yhtiö oli muutamia vuosia pankin hallinnassa kunnes Karl Nordgren vanhempi (k. 1940) osti osake-enemmistön 1927. Kaukasten ja Jokelan tehtaita päästiin lamakauden jälkeen laajentamaan 1930-luvun lopulla ja tehtaille hankittiin myös uusia koneita. Sotavuosina suurin osa tehtaisen tuotannosta meni puolustusvoimille. Kaukasten ja Jokelan tehtaita laajennettiin ja uusittiin taas 1950-luvulla ja 1960-luvun alussa. Yhtiön pääkonttori siirtyi 1963 Helsinkiin ja sillä oli piirikonttorit Oulussa ja Lappeenrannassa.


title: Suomen Vanutehdas

text: Vuonna 1965 valmistui Kaukasiin uusi tehdas non-wovenin valmistusta varten ja saman vuonna yhtiön nimeksi tuli "Oy Suomen Vanutehdas Finnwad Ltd". Vuonna 1966 perustettiin piirikonttori Vaasaan, aloitettiin non-wovenin vienti ja rakennettiin Kaukasten tehtaalle uusi höyrykeskus. 1970-luvulla vienti kasvoi nopeasti ja 1975 perustettiin Australiaan tytäryhtiö.


title: Suomen Vanutehdas

text: Vuonna 1981 Oy Tamro Ab osti yhtiön Karl Nordgrenin perillisiltä ja ns. vanhan tehtaan toiminta päättyi 1991. Jokelan tehtaan toiminta oli päättynyt jo 1982. Oy Suomen Vanutehdas Ab fuusioitiin vuoden 1987 lopulla samalla alalla toimineeseen Tamron tytäryrityksen "Kolmi-Set Oy":hyn. Vanutehdas siirtyi 1997 ruotsalaisen SCA Mölnlycke AB:n haltuun ja syntyi Mölnlycke Health Care -konserni. Uusi omistaja lopetti Kaukasten vanutehtaan toiminnan alkusyksystä 1998. Tehtaan rakennukset ja maa-alueet myytiin samana vuonna "Kaukas Kiinteistöt Oy":lle.


title: QEMU

text: QEMU on "hypervisor"-virtualisointia ja emulointia tukeva ohjelmisto. Ohjelma tukee suoritinemulaatiota, jolloin eri suorittimelle käännettyä ohjelmaa voidaan ajaa eri suorittimella. Ohjelmalla voi myös ajaa toista käyttöjärjestelmää toisen alaisuudessa.


title: QEMU

text: Versiossa 2.11 tuki IA-64-suorittimille lopetetaan ja samalla lisätään tuki OpenRISC-suorittimien moniprosessoinnille.


title: Cortinariaceae

text: Cortinariaceae on helttasienten suuri heimo. Heimon nimi juontuu sen suurimmasta suvusta seitikit ("Cortinarius"). Heimoon kuuluu myös myrkkysieniä, jotka sisältävät hengenvaarallista orellaniiniä Sienten taksonomia on edelleen epäselvä, eivätkä kaikki siihen aiemmin liitetyt suvut ole ilmeisesti monofyleettisiä ryhmiä: aikaisemmin esimerkiksi "Inocybe"- ja "Hebeloma"-suvut on sijoitettu Cortinariaceae-heimoon. Nykyään "Inocybe" kuitenkin katsotaan kuuluvaksi omaan heimoonsa Inocybaceae ja "Hebeloma" heimoon Strophariaceae.


title: Yhdysvaltain 35. jalkaväkidivisioona

text: 35. jalkaväkidivisioona on Yhdysvaltain kansalliskaartin yksikkö, jonka varuskunta on Fort Leavenworthissa, Kansasissa.


title: Yhdysvaltain 35. jalkaväkidivisioona

text: Divisioona perustettiin elokuussa 1917 ja osallistui Meusen-Argonnen taisteluun. Myöhempi presidentti Harry S. Truman toimi patterin päällikkönä 129. tykistörykmentissä.


title: Yhdysvaltain 35. jalkaväkidivisioona

text: Divisioona osallistui rauhanturvatoimintaan Bosniassa Daytonin rauhansopimuksen mandaatilla ja sai Army Superior Unit -palkinnon palveluksestaan.


title: Ritva Viljanen

text: Ritva Aino Marjatta Viljanen (s. 1. toukokuuta 1958 Karkkila) on Vantaan kaupunginjohtaja 1. maaliskuuta 2018 alkaen. Tätä aiemmin hän on toiminut muun muassa Helsingin kaupungin sivistystoimen apulaiskaupunginjohtajana 2012–2017, Suomen sisäministeriön kansliapäällikkönä vuosina 2003–2012 sekä Väestörekisterikeskuksen ylijohtajana 1997–2003.


title: Ritva Viljanen

text: Viljanen valmistui ylioppilaaksi Karkkilan lukiosta vuonna 1977, valtiotieteen maisteriksi vuonna 1981 ja oikeustieteen kandidaatiksi vuonna 1987 Turun yliopistosta. Hän työskenteli valtiovarainministeriössä projektipäällikkönä ja neuvottelevana virkamiehenä 1982–1992, lainsäädäntöneuvoksena oikeusministeriössä 1989–1992 ja sisäasiainministeriössä hallitusneuvoksena 1992–1997.


title: Ritva Viljanen

text: Kansliapäälliköksi Viljanen nimitettiin 2003 ja uudelle kaudelle 2008. Jälkimmäisellä kerralla yksimielinen hallitus esitti tasavallan presidentti Tarja Haloselle virkaan Ilkka Laitista, mutta presidentti nimitti Viljasen ja ilmoitti, ettei ole esitetty perustetta olla nimittämättä virkaansa hyvin hoitanutta Viljasta jatkokaudelle.


title: Ritva Viljanen

text: Huhtikuussa 2012 Viljanen valittiin sosiaalidemokraattien ehdokkaana Helsingin kaupungin sivistys- ja henkilöstötoimen apulaiskaupunginjohtajaksi Tuula Haataisen seuraajaksi. Kokoomus tuki valintaa. Viljasen vastaehdokas oli vihreiden Tuija Brax. Viljasen toimenkuvaan kuuluu sivistystoimen lisäksi myös työllisyys- ja maahanmuuttopolitiikka.


title: Ritva Viljanen

text: Marraskuussa 2017 Viljanen valittiin Vantaan kaupunginjohtajaksi. Hän aloitti tehtävässään maaliskuussa 2018. Viljasen palkka (14 495 eur/kk, lisäksi autoetu) on Yleisradion tekemän selvityksen mukaan eräs korkeimpia kuntajohtajien palkkoja Suomessa. Hänen edeltäjänsä Kari Nenonen sai tätä korkeampaa palkkaa eläkkeelle jäädessään (yli 16 300 euroa/kk).


title: Ritva Viljanen

text: Viljanen on naimisissa ja hänellä on kaksi tytärtä.


title: Paul Kummer

text: Paul Kummer (1834–1912) oli saksalainen pappi, opettaja ja luonnontieteilijä. Hänet tunnetaan ennen kaikkea useiden sienilajien nimeäjänä. Elias Magnus Fries oli aiemmin luokitellut helttasienet vain muutamaan sukuun, ja useimmat lajeista olivat suvussa "Agaricus". Kummer jakoi helttasienet useampiin sukuihin ja loi nimiä, joista monet ovat edelleen käytössä.


title: Paul Kummer

text: Sienten tai kasvien tieteellisen nimen jälkeen käytettävä määrittäjän lyhenne P.Kumm. tarkoittaa Kummeria. Esimerkkejä hänen määrittämistään sienistä ovat helovahakkaat, suippumadonlakki, suppilomalikka ja kuusilahokka.


title: DeKuyper

text: DeKuyper Royal Distillers on yksityinen hollantilainen yhtiö, joka valmistaa ja markkinoi tislattuja viinoja ja likööreitä. Yhtiön omistaa nykyään yhdysvaltalainen Fortune Brands.


title: DeKuyper

text:
Yhtiön perusti vuonna 1695 Petrus De Kuyper. Vuoteen 1752 mennessä perhe omisti tislaamon Schiedamissa, jossa valmistettiin suurin osa maailman
"hollantilaisesta ginistä" Geneveristä. 1800-luvulla yhtiö laajensi vientiään Eurooppaan, Isoon Britanniaan ja Kanadaan. Vuonna 1911 Scheidamiin rakennettiin
uusi tislaamo ja liköörien tuotanto saattoi alkaa. Tuotteiden makukirjo laajeni, ja yhtiö solmi kumppanuuksia niin Kanadassa kuin Yhdysvalloissakin (vuonna 1934, kun kieltolaki päättyi).


title: DeKuyper

text: Vuonna 1966 DeKuyper myi tuotteidensa valmistus- ja markkinointioikeudet Yhdysvaltoihin Jim Beam Brandseille.


title: DeKuyper

text: Vuonna 1995 yhtiö sai Hollannin kuningatar Beatrixiltä 300-vuotisjuhlansa kunniaksi oikeuden käyttää sanaa "Royal" (=kuninkaallinen) nimessään, minkä vuoksi yhtiön nimi vaihdettiin muodosta Johannes de Kuyper & Zoon yhtiön nykyiseen nimeen De Kuyper Royal Distillers.


title: DeKuyper

text: Nykyinen DeKuyperin tuotevalikoima sisältää seuraavat valmisteet:


title: DeKuyper

text: Almond, Amaretto, Anisette, Blue Curaçao, Cactus Juice Margarita, Coconut Amaretto, Coffee, Crème de Cacao (kirkas), Hazelnut, Mad Melon, Melon, Orange Curacao, Razzmatazz, San Tropique Tropical Rum, Sloe Gin, Thrilla Vanilla French Vanilla, Sour Rhubard, Triple Sec, Wild Strawberry.


title: DeKuyper

text: Apple Barrel, BluesBerry, ButterShots, Cinnamon, Crantasia, HotDamn! 100 Proof Cinnamon, HotDamn! 30 Proof Cinnamon, Key Largo Tropical, Mountain Strawberry, Old Tavern Rootbeer, Peachtree, Peppermint, Spearmint, Tropical Pineapple, Berry Fusions, Strawberry Passions, Cheri-Beris, Grapes, Island Blues, Peaches, Raspberrys, Sour Apples, and Watermelons.


title: DeKuyper

text: Apricot, Blackberry, Cherry, Ginger, Kirschwasser Cherry, New England Style Coffee, Peach.


title: DeKuyper

text: Crème de Almond, Crème de Banana, Crème de Cacao (kirkas), Crème de Cacao (tumma), Crème de Cafè, Crème de Cassis, Crème de Menthe (vihreä), Crème de Menthe (kirkas).


title: Vihreä vallankumous

text: Vihreä vallankumous tarkoittaa maanviljelyssä noin vuosina 1960–1985 tapahtunutta teknistä edistystä ja sitä seurannutta viljelyalan tuottavuuden kasvua. Kehittyneissä maissa viljojen sadot kaksinkertaistuivat ja maailmanlaajuisesti kolminkertaistuivat. Arviolta miljardi ihmishenkeä pelastui. Vihreä vallankumous muunsi maanviljelyn luomuviljelystä runsaasti ulkoisia panostuksia vaativaksi tehomaanviljelyksi tai teolliseksi maanviljelyksi.


title: Vihreä vallankumous

text: Vihreän vallankumouksen päätekniikat olivat:


title: Vihreä vallankumous

text: Muun muassa Rockefeller-säätiö ja Fordin säätiö ovat tukeneet maatalouden kehitystä kehitysmaissa. Ensimmäisen kerran termiä vihreä vallankumous käytti puheessaan USAID:n johtaja William Gaud vuonna 1968. Yhdysvaltalaista tutkijaa Norman Borlaugia on kutsuttu vihreän vallankumouksen käynnistäjäksi.


title: Vihreä vallankumous

text: Vihreä vallankumous kasvatti viljelyalan tuottavuutta eli viljelyalalta saatavan sadon määrää pääasiassa satoisampien viljalajikkeiden, epäorgaanisten lannoitteiden, kasvitautien torjunta-aineiden, rikkakasvien ja tuhohyönteisten torjunta-aineiden ja maanviljelyn koneistumisen avulla. Viljelysmaan tuottavuus on kolminkertaistunut ja samalla uutta viljelysmaata on saatu käyttöön eri tekniikoin.


title: Vihreä vallankumous

text: Kasvinjalostuksen kehittyminen on tärkeässä osassa vihreää vallankumousta. Lyhytvartiset viljalajikkeet tuottivat paljon suurempia jyviä, sillä kasvuenergia saatiin suuntautumaan korren sijasta tähkään. Erityisesti vehnästä, maissista ja riisistä saatiin jalostettua lajikkeita, joilla on runsaasti kasvanut kyky hyödyntää maaperän typpeä. Sadot kasvoivat runsaasti kun perinteiset lajikkeet korvattiin korkeatuottoisilla lajikkeilla, mutta perinteiset lajikkeet voivat tuottaa enemmän satoa jos riittävästi ravinteita (lannoitetta) ja torjunta-aineita ei ole saatavilla.


title: Vihreä vallankumous

text: Kasvien tarvitsemat pääravinteet ovat typpi, fosfori ja kalium. Aikoinaan maanviljelyssä käytettiin vain maaperässä jo olevia ravinteita, puutuhkaa ja sadon syömisestä syntyviä virtsaa ja ulosteita levittiin takaisin pelloille. Myöhemmin lannoitteena käytettiin myös orgaanista guanoa. Hyödynnettiin myös teollisuuden sivutuotteita kuten tuomaskuonaa, jota 1800-luvun loppupuolelta alkaen alettiin korvata epäorgaanisella superfosfaatilla. 1900-luvun alussa lannoitteita kehitettiin kasvavan kemiantietämyksen avulla edelleen, mutta niitä päästiin hyödyntämään toden teolla vasta toisen maailmansodan jälkeen.


title: Vihreä vallankumous

text: Viljelyalaa on saatu kasvatettua lannoitteiden ja torjunta-aineiden keksimisen jälkeen vähentämällä kesannoinnin merkitystä, jossa osa peltoalasta jätetään viljelemättä ravinteiden, tuhohyönteisten ja kasvitautien vuoksi. Lannoitteiden avulla myös suuria vähäravinteisia alueita on saatu viljelykäyttöön. Esimerkiksi Brasilian Cerrado saatiin hedelmälliseksi lisäämällä maaperään fosforia ja kalkkia. Länsi-Australian vehnänviljelyalueet ovat luonnostaan erittäin fosforiköyhiä, mutta niistä on saatu hedelmällisiä fosforia lisäämällä.


title: Vihreä vallankumous

text: Lannoitteilla jyvät kasvoivat entisestään ja sen lisäksi korret saatiin riittävän jykeviksi kannattelemaan painavaa tähkää. Lannoitteet aihauttavat vesistöihin valuessaan rehevöitymistä, minkä vuoksi lannoitteiden käyttöä on vähennetty.


title: Vihreä vallankumous

text: Maanviljelyssä siirryttiin ihmisvoimasta ja vetojuhdista traktoreiden käyttöön. Maan muokkaus, kylvö ja korjuu sujuvat nopeasti ja tehokkaasti konevoimalla. Traktoreiden ansiosta viljelmän pinta-alaa oli mahdollista kasvattaa. Maanviljelyn koneistuminen vähensi ihmistyövoiman käyttöä, mikä sai maalaisväestön etsimään elantoa kaupungeista eli Suomessakin koettuun 1960- ja 1970-lukujen kaupungistumiseen. Traktoreiden yleistymisen vuoksi traktoriteollisuudesta tuli suuri teollisuuden ala ja dieselkäyttöisyyden vuoksi öljyn kulutus kasvoi.


title: Vihreä vallankumous

text: Identtisiä kasveja alettiin viljellä tiiviisti suurilla pelloilla. Identtisten viljojen viljeleminen on tehokkaampaa kuin toisistaan poikkeavien, sillä ne muun muassa tuleentuvat samaan aikaan. Pienen biodiversiteetin ja tiiviyden haittapuolena kasvit kestävät huonosti kasvitauteja, minkä vuoksi niitä joudutaan ruiskuttamaan torjunta-aineilla. Lisäksi viljelmiä ruiskutetaan rikkakasvien ja tuhohyönteisten torjunta-aineilla. Torjunta-aineet ovat tavallisesti öljypohjaisia.


title: Vihreä vallankumous

text: Viljelyala on kasvanut keinokastelun ja salaojituksen kehityksen ja yleistymisen seurauksena. Keinokastelutekniikoiden parantuminen on kasvattanut viljelyalaa ja satoja vähäsateisilla alueilla. Keinokastellun viljelysmaan osuus viljelysmaasta on kuusinkertaistunut vuoden 1900 jälkeen. Salaojitus on parantanut viljelyosolosuhteita sateisilla alueilla, sillä tilaa vievät avo-ojat saatiin poistettua pelloilta.


title: Vihreä vallankumous

text: Vihreän vallankumouksen seurauksena ruoantuotanto on kasvanut. Esimerkiksi Intiassa vuosittainen vehnäntuotanto on kasvanut 1960-luvun 10 miljoonasta tonnista 73 miljoonaan tonniin vuonna 2006. Ruoantuotannon kasvun ansiosta maailmassa on vähemmän nälänhätää ja aliravitsemusta, mutta samalla väestö on koko ajan kasvanut, mikä on vähentänyt saavutettuja hyötyjä. Suuren väestömäärän seurauksena ympäristö kärsii monin paikoin liikakansoituksen vaikutuksista. Lannoitteiden käyttö on suuri vesistöjen kuormittaja, aiheuttaen rehevöitymistä.


title: Dieter Braun

text: Dieter Braun (s. 2. helmikuuta 1943 Ulm) on saksalainen entinen ratamoottoripyöräilijä. Hän voitti maailmanmestaruuden 125-kuutioisissa vuonna 1970 ja 250-kuutioisissa vuonna 1973. Braun kilpaili MM-tasolla myös 350- ja 500-kuutioisissa.


title: Dieter Braun

text: Braun aloitti uransa 125-kuutioisissa vuonna 1968. Ensimmäiseen osakilpailuvoittoon hän ajoi Länsi-Saksan GP:ssä vuonna 1969. Seuraavana vuonna tuli maailmanmestaruus neljän osakilpailuvoiton myötä. Toinen maailmanmestaruus tuli kaudella 1973. Braunin kilpaura päättyi vuonna 1977 Itävallan osakilpailussa onnettomuuteen. Braun kuntoutui ja on sittemmin ajanut muun muassa klassikkopyörien kilpailuissa.


title: Rahja (Venäjä)

text: Rahja () eli Torhvo () on kaupunkimainen taajama ja kaupunkikunta Leningradin alueen Seuloskoin piirissä Venäjällä. Se sijaitsee 25 kilometriä Pietarista koilliseen Pietarin ja Laatokan välisen rautatien varrella. Taajamassa on asukkaita 3 000 ja kunnassa 6 100 henkeä (vuonna 2007).


title: Rahja (Venäjä)

text: Taajama on saanut alkunsa Irinovkan rautatien varrelle vuonna 1892 syntyneestä turvebrikettitehtaan työläisasutuksesta. Vuonna 1922 rautatieasema ja asutus saivat nimen Rahja kaksi vuotta aikaisemmin murhatun Jukka Rahjan mukaan. Toisen maailmansodan aikana Rahjan kautta kulki ”Elämän tie”, jonka kautta huollettiin piiritettyä Leningradia.


title: Rahja (Venäjä)

text: Kunnan hallinnollinen keskus on Rahjan taajama. Lisäksi siihen kuuluvat seuraavat asutuskeskukset: Kokkero (), Ladožski Trudposjolok (), Murjanselkä (), Murja, Porissova (), Sepänsuo (), Vahanova (), asutukset Posjolok-2 (), Posjolok 13 (), Zmeinyj () sekä Irinovkan ja Laatokan () asemanseudut.


title: Rahja (Venäjä)

text: Rahjan turvetuotanto loppui 1990-luvun alussa. Nykyään taajamassa on pieniä puunjalostuslaitoksia, lakkoja ja maaleja valmistava yritys sekä teurastamo.


title: Rahja (Venäjä)

text: Kunnan päämies on Stanislav Pirnatš, kunnanhalinnon päämies Sergei Kuznetsov.


title: Punainen Tampere

text: Punainen Tampere tarkoittaa Tamperetta punaisen vallan aikana keväällä 1918. Tampereella oli ennen sisällissotaa joulukuussa 1917 pidetty punakaartien johdon edustava kokous työväentalossa, johon ottivat osaa muiden muassa Hugo Salmela ja Ali Aaltonen. Kokouksessa määritettiin kaartien toimintasuunnitelmia. Punaisen vallan aika alkoi 28. tammikuuta, samalla kun Helsingin työväentalon torniin nousi kertoman mukaan punainen lyhty merkkinä vallankumouksen alkamisesta. Punakaarti kaappasi vallan myös Tampereella, porvarillisten lehtien ilmestyminen kiellettiin, ja Tampereen punakaartikin sai Eino Rahjan Pietarista tuomasta asejunasta aseita. Tampereella toimi punakaartin piiriesikunta, johon kuuluivat muiden muassa Juho Tammela, Reino Kiiskinen, Frans Tähtinen ja Kustaa Mikko Evä. Punainen Tampere oli punakaartien koulutuskeskus, johon saapui sodan alettua maaseudulta punakaartilaiskomppanioita saamaan aseita ja koulutusta ja edelleen rintamille lähetettäviksi.


title: Punainen Tampere

text: Sodan aikana suojeluskunta pakeni kaupungista, ja jäi kiinni paikalla, jossa tapahtui Suinulan verilöyly ja 17 suojeluskuntalaista kuoli. Loput tuotiin Tampereelle vankilaan. Tampereella toimi punaisena aikana punakaartin vallankumousoikeus, jossa Suinulan retkeläisiä tuomittiin sakkoihin. Lisäksi sodan aikana punakaartin Helsingin yleisesikunnan käskystä Tampereelle muodostettiin ns. Pohjoisen rintaman yleisesikunta, johon kuuluivat muiden muassa Hugo Salmela, Eino Rahja ja Tuomas Hyrskymurto. Parhaimmillaan esikunnan alaisena taisteli noin 15 000 punakaartin sotilasta.


title: Punainen Tampere

text: Punainen Tampere kukistui viikkokausien veristen taistelujen jälkeen 6. huhtikuuta 1918. Tampereen taistelussa sai surmansa yli tuhat punaista. Punaisten ylipäällikkö Hugo Salmela menehtyi muutamaa päivää ennen kaupungin kukistumista räjähdysonnettomuudessa päämajassaan Teknillisellä Opistolla.


title: IsoHunt

text: isoHunt on BitTorrent-seurantapalvelin ja -hakukone. IsoHuntin perusti tammikuussa 2003 kanadalainen Gary Fung. Nimi isoHunt on otettu termistä "ISO-image", joka tarkoittaa CD- tai DVD-tiedostojärjestelmän sisältävää tiedostoa. Tätä formaattia käytetään usein P2P-tiedonsiirrossa. Isohuntin suosio on kasvanut The Pirate Bayn sulkemiseen jälkeen.


title: Peltohanhikki

text: Peltohanhikki ("Potentilla norvegica") on yksivuotinen ruohovartinen kasvi.


title: Peltohanhikki

text: Peltohanhikin varsi kasvaa 20–50 cm pitkäksi ja haarautuu pensasmaisesti. Lehdet ovat kolmisormiset, vihreät myös alapuoleltaan. Kukissa on viisi kullankeltaista terälehteä; teräväkärkiset verholehdet ovat usein pidemmät kuin terälehdet ja näkyvät tähtimäisinä terälehtien välistä. Peltohanhikki muistuttaa melko paljon huhtahanhikkia ("Potentilla intermedia").


title: Peltohanhikki

text: Peltohanhikkia esiintyy Pohjois- ja Keski-Euroopassa sekä Aasiassa ja Pohjois-Amerikassa. Suomessa se on yleinen lähes koko maassa. Peltohanhikki on enimmäkseen tulokaslaji ja alkuperäisenä se kasvaa vain Inarin Lapin kalliopahdoilla.


title: You Can’t See Me

text: You Can't See Me on yhdysvaltalaisen WWE-showpainijan ja hip hop -artistin John Cenan esikoisalbumi, joka ilmestyi 10. maaliskuuta 2005. Levyllä esiintyy myös John Cenan serkku räppäri Tha Trademarc. Levy-yhtiöinä ovat Columbia Records ja WWE Records.Ilmestyessään 10. maaliskuuta 2005 Yhdysvalloissa levy kipusi arvostetun Billboard-lehden yleislistalla sijalle 15. ja rap-listalla sijalle 3. Britannian top 200 -listalla se saavutti sijan 103. Albumi sai myös RIAA ”kultaisen sinetin.”


title: You Can’t See Me

text: Kappaletta ”The Time Is Now” käytetään John Cenan sisääntulomusiikkina WWE-tapahtumissa.


title: You Can’t See Me

text: Kappaletta ”If It All Ended Tomorrow” käytettiin John Cenan tähdittämän elokuvan ”The Marine” lopputekstien taustalla.


title: Pukinjuuri

text: Pukinjuuri ("Pimpinella saxifraga") on Suomessa yleinen, monivuotinen ruohovartinen sarjakukkaiskasvi. Pukinjuuri tunnetaan myös nimellä ahopukinjuuri.


title: Pukinjuuri

text: Pukinjuuri on monivuotinen ja kasvaa 20-50 cm korkeaksi. Sen varsi on lähes uurteeton. Pukinjuuren lehdet muodostuvat pareittain asettuvista pyöreähköistä, sahalaitaisista lehdyköistä. Valkeat tai punertavat kukat muodostavat sarjakukinnon. Pukinjuuri kukkii kesä-elokuussa. Laji muistuttaa Suomessa harvinaista ja rauhoitettua isopukinjuurta. Pukinjuuren lähisukuinen laji on myös mausteyrttinä viljelty anisruoho ("Pimpinella anisoides").


title: Pukinjuuri

text:
Pukinjuurta tavataan lähes koko Euroopassa ja Kaukasuksella. Suomessa pukinjuurta tavataan yleisenä Keski-Suomen korkeudelle saakka ja satunnaisena koko maassa.
Suomessa sitä pidetään muinaistulokkaana.


title: Pukinjuuri

text: Pukinjuuri viihtyy kuivilla niityillä, pientareilla, pihoilla ja kedoilla.


title: Pukinjuuri

text: Pukinjuuren juurta on käytetty lääkkeenä. Kasvia on kasvatettu luostarien puutarhoissa ja käytetty rohtona vilustumista vastaan.


title: Tuomas Oksanen

text: Tuomas Henrikki Oksanen (s. 11. lokakuuta 1984) on suomalainen näyttelijä, joka teki dubbauksia vuosina 1993–2000. Hän tuli tunnetuksi äänirooliensa melko pienestä määrästä, mutta niiden luontevista ja eläväisistä suorituksista. Parhaiten hänet muistetaan äänirooleista Pinokkiona ja Nalle Puh -piirrettyjen Risto Reippaana.


title: Tuomas Oksanen

text: Ääninäyttelyn ohella Oksanen esiintyi myös Suomen Kansallisteatterissa vuosina 1996–1999. Hänen ensimmäinen teatteriroolinsa oli David Mametin kirjoittamassa ja Michael Baranin ohjaamassa näytelmässä "Kryptogrammi" (1996–1998), jossa hän tulkitsi Johnin roolia vuorotellen näytöksissä Osmo Jokisen kanssa. Oksasen toinen teatterirooli oli Segal Gillesin kirjoittamassa ja Anneli Mäkelän ohjaamassa näytelmässä "Klovni ja Kääpiö" (1997–1999), jossa hänet nähtiin Jossepin roolissa.


title: Pyhä keihäs (kirja)

text: Pyhä keihäs ("The Spear of Destiny") on Trevor Ravenscroftin vuonna 1973 julkaisema kiistelty kirja, jossa hän väitti Wienissä säilytettävällä Longinuksen keihääksi väitetyllä reliikillä olleen mystinen ja yliluonnollinen vaikutus Adolf Hitlerin elämänvaiheisiin. Ravenscroftin mukaan Hitler teki itsemurhan, kun hänen käskystään Nürnbergiin siirretty keihäs toisen maailmansodan lopussa päätyi amerikkalaisen kenraali George Pattonin haltuun.


title: Stefano Perugini

text: Stefano Perugini (s. 10. syyskuuta 1974 Viterbo, Italia) on entinen ratamoottoripyöräilijä. Hän voitti urallaan viisi osakilpailua ja oli parhaimmillaan kokonaiskilpailun neljäs.


title: Stefano Perugini

text: Stefano Perugini ajoi ensimmäisen osakilpailunsa Italian GP:ssä vuonna 1993 125-kuutioisissa. MM-sarjaa hän alkoi kiertää varsinaisesti seuraavana vuonna. Ensimmäinen osakilpailuvoitto tuli vuonna 1996 Malesian osakilpailussa. Kausina 1997-1999 Perugini ajoi 250-kuutioisilla ja palasi sitten takaisin 125-kuutioisiin. Peruginin paras kausi oli 2003, jolloin hän voitti kaksi osakilpailua Aprilialla ja oli MM-sarjan neljäs. Perugini lopetti uransa kauden 2004 jälkeen.


title: Keith Scott

text: Keith Scott (s. 1954 Sydney, Australia) on australialainen ääninäyttelijä, joka tunnetaan kotimaassaan parhaiten mainosäänenä televisiossa. Tämän lisäksi hän on tehnyt äänirooleja australialaisiin animaatioihin ja toimi muun muassa elokuvassa "Rockyn ja Bullwinklen seikkailut" Bullwinklen äänenä, sekä kertojaäänenä elokuvissa "Viidakon Ykä" ja "Viidakon Ykä 2".


title: Luettelo Suomen suurimmista prominensseista

text: Tämä on luettelo Suomen suurimmista prominensseista. Prominenssin käyttäminen tunturien tai vuorten järjestämiseen on kätevää siksi, että sen avulla suhteelliset korkeuserot näkyvät selvemmin. Listalle nousevat korkealle ne tunturit, jotka ovat alueellaan hallitsevia, vaikka eivät olisikaan Suomen korkeimpien tunturien luettelossa ylhäällä. Samaten tunturit, jotka ovat lähellä korkeampaa tunturia, eivät sijoitu yleensä kovin korkealle listalla, vaikka olisivatkin absoluuttisesti korkeita. Haittana on se, että tunturi, jonka suhteen korkeuspiste on prominentti, saattaa olla hyvinkin kaukana. Esimerkiksi Kätkätunturi on vain viiden kilometrin päässä sitä korkeammasta Levitunturista, mutta niille molemmille prominentti tunturi on kuitenkin Halti.


text: Yhteistä lähes kaikille listalla oleville tuntureille on se, että niiltä on yleensä parhaat näkymät ympäristöön, koska läheisyydessä on harvoin niitä korkeampia tuntureita. Vastaavasti absoluuttisesti korkeat tunturit, joiden prominenssi on suhteellisen pieni, ovat useimmiten näköalapaikkoina vaatimattomampia.


text: Listalla ovat kaikki korkeuspisteet, joiden Suomen puolella määritelty prominenssi on yli 200 metriä. Joidenkin tunturien kohdalla niiden globaali prominenssi on pienempi, kuten Haltilla. Useimmilla se on kuitenkin sama. Prominenssin tarkkaa arvoa on vaikea määrittää, koska solan korkeuslukemassa joutuu yleensä tyytymään 5 metrin tarkkuuteen. Tämä lista on tehty minimiprominenssin mukaan, toisin sanoen prominenssi on vähintään listassa ilmoitetun suuruinen ja enintään 7,5 metriä ilmoitettua suurempi.


title: Woldemar Wisa

text: Woldemar Weselow myöh. Wisa (5. helmikuuta 1892 Hämeenlinna - 2. huhtikuuta 1955) oli suomalainen jääkärikapteeni. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella. Myöhemmin hän osallistui Suomen sisällissotaan Valkoisen Armeijan riveissä komppanianpäällikkönä sekä Vienan sotaretkeen pataljoonan komentajana.


title: Woldemar Wisa

text: Hänen vanhempansa olivat kauppias Alexander Weselow ja Toini Sofia Sandström. Hänet vihittiin ensimmäiseen avioliittoon vuonna 1913 Arla Gabriella Veckmanin kanssa, josta hän erosi vuonna 1918 ja avioitui uudelleen vuonna 1920 Aili Rauha Hagelbergin kanssa.


title: Woldemar Wisa

text: Weselow kirjoitti ylioppilaaksi Hämeenlinnan ruotsalaisesta yhteiskoulusta vuonna 1911 ja liittyi Turkulaiseen osakuntaan. Opintojaan hän jatkoi Saksassa Charlottenburgin teknillisessä korkeakoulussa vuosina 1912–1913 ja Reutlingenin tekstiiliopistossa, missä hän suoritti diplomi-tutkinnon vuonna 1914. Hän teki opintomatkoja koskien kutomoteollisuutta muun muassa Ruotsiin, Englantiin, Ranskaan ja Sveitsiin.


title: Woldemar Wisa

text: Weselow liittyi vapaaehtoisena Saksassa sotilaskoulutusta antavaan jääkäripataljoona 27:n pioneerikomppaniaan 17. lokakuuta 1915, josta hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahden rannikkoasemissa, Schmardenin hyökkäykseen sekä Aa-joen talvitaisteluihin. Hän suoritti vuonna 1917 Libaussa pidetyn sotakoulun B-kurssin.


title: Woldemar Wisa

text: Weselow saapui Suomeen (Vaasaan) jääkäreiden pääjoukon mukana luutnantiksi ylennettynä 25. helmikuuta 1918. Hänet komennettiin Suomen sisällissotaan aluksi Kenttälennätinpataljoonaan, josta hänet siirrettiin myöhemmin Mikkelin 2. pataljoonan 5. komppanian päälliköksi ja määrättiin 21. maaliskuuta 1918 alkaen pataljoonan (nimi myöhemmin Etelä-Savon rykmentin 2. pataljoona) komentajaksi. Hän otti osaa sisällissodan taisteluihin Mouhussa, Nurmaalla, Paljakalassa, Voikoskella, Huhdasjärvellä, Mäkelässä ja Oravalassa Voikan ja Kymintehtaitten valtauksiin.


title: Woldemar Wisa

text: Weselow vaihtoi sukunimensä vuonna 1919 Wisaksi. Hän palveli sisällissodan jälkeen edelleen pataljoonankomentajana Etelä-Savon rykmentissä, josta hänet siirrettiin 12. heinäkuuta 1918 Pioneerikoulutuspataljoonan 4. komppanian varapäälliköksi. Armeijasta hän erosi 28. helmikuuta 1919 ja astui suojeluskuntajärjestön palvelukseen ja hänet sijoitettiin sotilasohjaajaksi Etelä-Hämeen suojeluskuntapiiriin. Hänet siirrettiin paikallispäälliköksi Lahden suojeluskuntapiiriin 1. toukokuuta 1919.


title: Woldemar Wisa

text: Wisa jätti suojeluskuntatyöskentelyn joksikin aikaa ja liittyi Karjalan (Aunuksen) retkikuntaan, missä hän toimi 5. toukokuuta – 23. kesäkuuta 1919 välisen ajan Tuulokaen rintamalla 1. rykmentin Hämeen pataljoonan komentajana. Hän haavoittui Nurmoilan kylästä käydyssä taistelussa 23. kesäkuuta 1919. Sotaretkellä saamistaan parannuttuaan hän erosi Lahden suojeluskunnasta 15. lokakuuta 1920 ja siirtyi Tammisaaren Pohjanlahden verkatehtaan palvelukseen kutomo-osaton johtajaksi. Kokonaan hän ei suojeluskuntia jättänyt vaan toimi siviilitöidensä ohella Tammisaaren suojeluskunnan paikallispäällikkönä 1. tammikuuta 1921 – 15. maaliskuuta 1922 välisenä aikana. Pohjanlahden verkatehtaalta hän siirtyi vuonna 1922 Tampereella Finlayson oy:n palvelukseen kutomon johtajan apulaiseksi ja oli tehtävässä vuoteen 1928 saakka, jolloin hän siirtyi Vaasan puuvilla oy:n palvelukseen, mistä hän siirtyi edelleen 1. maaliskuuta 1931 alkaen Tampereella Lapinniemen puuvillatehtaan kutomon johtajaksi ja oli johtajana vuoteen 1945 saakka.


title: Woldemar Wisa

text: Wisa toimi talvi- ja jatkosodan aikana väestönsuojelutehtävissä Tampereella. Sotien jälkeen hän työskenteli Pate Oy:n teknillisenä johtajana vuoteen 1946 saakka, jolloin siirtyi virkailijaksi Puuvillatehtaitten Myyntikonttorin teknilliselle osastolle.


title: New Rock

text: New Rock on Espanjassa valmistettava kenkätuotemerkki.


title: New Rock

text: Kengät ovat erittäin suosittuja hevarien keskuudessa niiden ulkonäön vuoksi. Kengistä on paljon erilaisia malleja esimerkiksi goottityylisiä, moottoripyöräbootseja ja korkeakorkoisia kenkiä.


title: Ketonoidanlukko

text: Ketonoidanlukko ("Botrychium lunaria") on pieni yhtäläisitiöinen saniaislaji. Laji on levinnyt laajalle pohjoisella pallonpuoliskolla. Suomessa se on silmälläpidettävä laji.


title: Ketonoidanlukko

text: Ketonoidanlukolla on mehevä maavarsi, josta nousee 5–25 cm korkea lehtivarsi, joka on puolivälistä jakautunut lapaan ja itiöpesäikkeistöön. Vaaleanvihreän, kiiltävän lehden lapa on hyvin lyhytruotinen tai ruoditon, pitkulainen ja 2–3 kertaa leveytensä pituinen. Lapa on parilehdykkäinen ja lehdykkäpareja on tavallisesti 4–8 kappaletta. Lehdykät ovat keskisuonettomia, viuhkanmuotoisia, pyöreäkärkisiä, pituuttaan leveämpiä sekä ehytlaitaisia tai usein myös lyhythampaisia. Latvan tyvi- ja keskiosissa lehdykät ovat lähes samankokoisia, ja ne ovat osittain päällekkäin. Itiöpesäkkeistö on pitkäperäinen ja haarova. Itiöpesäkkeet ovat lyhytperäisiä ja muodostavat usein rypälemäisiä ryhmiä. Kypsinä ne ovat ruosteenruskeita. Suomessa ketonoidanlukon itiöt kypsyvät kesä-heinäkuussa. Kasvin alkeisvarsikko on maansisäinen ja mukulamainen.


title: Ketonoidanlukko

text: Ketonoidanlukko on muiden noidanlukkojen tavaan vaikeasti havaittava laji. Paitsi että se on huomaamaton, se saattaa joinakin vuosina kasvaa täysin maavartensa varassa ilman maanpäällistä lehteä. Kasvin maanpäälliset osat myös häviävät nopeasti itiöiden kypsymisen jälkeen.


title: Ketonoidanlukko

text: Ketonoidanlukkoa esiintyy hyvin laajalla alueella pohjoisella pallonpuoliskolla. Sen vahvinta levinneisyysaluetta on Eurooppa, jossa sitä tavataan koko maanosassa, mutta erityisesti Keski-, Itä- ja Pohjois-Euroopassa. Aasian puolella levinneisyysalue kattaa laikuttaisena suuren osan Siperiaa sekä myös osan Keski-Aasiaa. Ketonoidanlukon levinneisyysalue jatkuu Pohjois-Amerikkaan, jossa sitä tavataan Alaskassa, Kanadassa ja Yhdysvaltojen pohjoisosissa.


title: Ketonoidanlukko

text: Ketonoidanlukkoa kasvaa harvinaisena koko Suomessa, ja se on yleisin maassa esiintyvistä noidanlukoista. Muiden noidanlukkolajien tapaan sekin on harvinaistunut tyypillisten kasvupaikkojen vähentyessä.


title: Ketonoidanlukko

text: Ketonoidanlukon tyypillisiä kasvupaikkoja ovat ihmisen toiminnasta muokkautuneet ympäristöt kuten kylä- ja laidunkedot. Luonnonympäristöissä sitä tavataan muun muassa katajikkoisilla rantaniityillä ja kalliopengermillä. Maatalouden muutoksen myötä Suomessa aiemmin hyvin yleinen kasvi on 1900-luvun puolenvälin jälkeen rajusti harvinaistunut.


title: Ketonoidanlukko

text: Ketonoidanlukon lehtilapa muistuttaa muodoltaan vanhaa avaintyyppiä, minkä takia kansanperinteessä siihen yhdistettiin maagisia ominaisuuksia. Koska kasvin lehdykät ovat kuun muotoisia, kuutamolla kerätyn kasvin uskottiin voivan avata lukkoja ja kahleita. Kasvilla uskottiin myös olevan parantavia ominaisuuksia. Koska lehdykät muistuttavat myös kirveen terän laitaa, ketonoidanlukon uskottiin parantavan kirveellä aiheutettuihin haavoihin.


title: Ikons

text: Ikons on Kiss-yhtyeen neljän CD-levyn kokoelmalevy, joka julkaistiin 21. lokakuuta 2008. Jokainen CD sisältää kappaleita tietyltä yhtyeen jäseneltä.


title: Tatjana Averina

text: Tatjana Borisovna Averina (, 25. kesäkuuta 1950 – 22. elokuuta 2001) oli neuvostoliittolainen pikaluistelija ja olympiavoittaja.


title: Tatjana Averina

text: Averina voitti neljä mitalia Innsbruckin 1976 talviolympialaisissa. Hän voitti kultaa 1 000:lla ja 3 000 metrillä sekä pronssia 500:lla ja 1 500 metrillä.


title: Tatjana Averina

text: Yleisluistelun maailmanmestaruuden Averina voitti Helsingissä vuonna 1978. Lisäksi hän sai MM-hopeaa vuosina 1974, 1975 ja 1976.


title: Galina Stepanskaja

text: Galina Andrejevna Stepanskaja (, s. 27. tammikuuta 1949) on entinen neuvostoliittolainen pikaluistelija ja olympiavoittaja.


title: Galina Stepanskaja

text: Stepanskaja voitti Innsbruckin 1976 talviolympialaisissa kultaa 1 500 metrillä uudella olympiaennätysajalla 2.16,58. Hopeamitalisti Sheila Young hävisi hänelle lähes puoli sekuntia.


title: Galina Stepanskaja

text: Yleisluistelun MM-kilpailuissa Stepanskaja saavutti hopeaa vuosina 1977 ja 1978.


title: Ljudmila Titova

text: Ljudmila Jevgenjevna Titova (, s. 26. maaliskuuta 1946) on entinen neuvostoliittolainen pikaluistelija ja olympiavoittaja.


title: Ljudmila Titova

text: Titova voitti Grenoblen 1968 talviolympialaisissa kultaa 500 metrillä ja hopeaa 1 000 metrillä. Neljä vuotta myöhemmin Sapporon olympialaisissa hän sai vielä pronssia 500 metrillä.


title: Ljudmila Titova

text: Titova voitti kultaa sprinttereiden ensimmäisissä MM-kilpailuissa West Allisissa vuonna 1970. Kaksi vuotta myöhemmin Eskilstunassa hän saavutti sprinttereiden MM-pronssia. Yleisluistelun MM-kilpailuissa Titova saavutti pronssia Helsingissä vuonna 1971 ja EM-kilpailuissa hopeaa Leningradissa samana vuonna.


title: Lukáš Pešek

text: Lukáš Pešek (s. 22. marraskuuta 1985 Praha) on tšekkiläinen ratamoottoripyöräilijä. Hän ajaa MM-sarjaa kaudella 2008 250-kuutioisissa "Auto Kelly CP" -tallin Aprilialla.


title: Lukáš Pešek

text: Pešek voitti 125-kuutioisten Tšekin mestaruuden vuosina 2001 ja 2002. Vuonna 2002 hän pääsi osallistumaan villillä kortilla Tšekin MM-osakilpailuun. Seuraavalla kaudella hän ajoi puolikkaan kauden 250-kuutioisissa loukkaantuneen Jaroslav Hulesin tilalla. Pešekin ensimmäinen täysi kausi MM-sarjassa oli 2004, joilloin hän ajoi 125-kuutioisissa Hondalla suomalaisen Ajo Motorsportin tallissa. Pešekin paras kausi on ollut toistaiseksi vuonna 2007, kun hän voitti Kiinan GP:ssä ensimmäisen osakilpailunsa ja oli kokonaiskilpailun neljäs. Kaudeksi 2008 Pešek siirtyi 250-kuutioisiin, joissa ei ole tullut vielä menestystä.


title: Valentina Stenina

text: Valentina Sergejevna Stenina (, o.s. Miloslavova, s. 29. joulukuuta 1934) on neuvostoliittolainen pikaluistelija.


title: Valentina Stenina

text: Stenina saavutti pikaluistelussa kaksi olympiamitalia: hän sijoittui 3 000 metrillä hopealle sekä Squaw Valleyssa 1960 että Innsbruckissa 1964. Molemmilla kerroilla hänen maannaisensa Lidija Skoblikova oli häntä nopeampi. Lisäksi hän sijoittui 1 500 metrillä viidenneksi 1960 ja seitsemänneksi 1964 sekä 1 000 metrillä viidenneksi 1964.


title: Valentina Stenina

text: Yleisluistelun maailmanmestaruuden Stenina voitti vuosina 1960, 1961, 1966. Lisäksi hän sai MM-hopeaa vuosina 1959 ja 1965 sekä MM-pronssia vuonna 1963.


title: Paul Tibbitt

text: Paul Tibbitt on yhdysvaltalainen Annie-palkittu televisiokäsikirjoittaja, animaattori ja tuottaja, joka tunnetaan parhaiten työstään Paavo Pesusienen parissa.


title: Kivikkoalvejuuri

text: Kivikkoalvejuuri ("Dryopteris filix-mas") on yleinen, erityisesti Euroopassa tavattava saniainen. Se on Nurmijärven nimikkokasvi.


title: Kivikkoalvejuuri

text:
Kivikkoalvejuuren maavarsi on lyhyt, jokseenkin pysty tai vaakasuora sekä tiheitten liuskaisten suomujen peittämä. Kasvin pystyt lehdet ovat kimppuina ja kasvavat 25–80 cm korkeiksi. Lehtiruoti on vaaleanruskeiden suomujen peitossa ja pituudeltaan alle puolet lehtilavan pituudesta. Lehtilapa on parilehdykkäinen ja kapeanpuikea. Lehdykät ovat kapeanpuikeita ja parijakoisia tai pariosaisia, liuskat tylppiä, pitkulaisia ja sahahampaisia. Tyvilehdykät ovat ylempiä lehdyköitä lyhyempiä. Lehdyköiden alapinnalla on kaksi riviä pieniä itiöpesäkkeitä. Itiöpesäkeryhmät ovat pyöreitä ja niiden katesuomut ovat munuaismaisia. Suomessa kivikkoalvejuuren itiöt kypsyvät heinä-elokuussa. Kivikkoalvejuuri haisee tympeältä.
Kivikkoalvejuuri on levinnyt lähes koko Euroopaan, mutta puuttuu mantereen aivan pohjoisimmista osista. Satunnaisemmin lajia tavataan myös Turkista, Keski-Aasiasta, Venäjän kaukoidästä, paikoitellen eri puolilta Pohjois-Amerikkaa sekä Grönlannista. Suomessa kivikkoalvejuuri on varsin yleinen maan etelä- ja itäosissa, pohjoisessa sitä tavataan vain paikoin.


title: Kivikkoalvejuuri

text: Nimensä mukaisesti kivikkoalvejuuri viihtyy louhikoissa, kallioilla sekä kuivissa ja varsinkin kivikkoissa lehdoissa. Se viihtyy selvästi kuivemmilla paikoilla kuin useimat muut Suomessa tavattavat lähisukulaisensa, kuten esimerkiksi metsäalvejuuri ("D. carthusiana").


title: Kivikkoalvejuuri

text: Vaikka kivikkoalvejuuri on myrkyllinen kasvi, sen juurakkoa on käytetty kansanlääkinnässä ainakin antiikin ajoista saakka. Sitä on käytetty muun muassa lisäämään imettävien äitien maidoneritystä sekä matolääkkeenä. Ennen synteettisten matolääkkeiden kehittämistä kivikkoalvejuuri oli ainoa tunnettu lääke heisimatoja vastaan. Aikaisemmin lääketehtaissa kasvin juuresta uutettiin matolääkkeeksi filisiiniä, mutta aineen myrkyllisyyden takia sitä ei enää käytetä lääkinnässä.


title: Kivikkoalvejuuri

text: Kivikkoalvejuurta käytetään myös koristekasvina varjoisissa tai puolivarjoisissa kasvupaikoissa.


title: Universidad Nacional Autónoma de México

text: Universidad Nacional Autónoma de México tai UNAM ("Meksikon kansallinen autonominen yliopisto") on vuonna 1910 perustettu yliopisto Meksikossa maan pääkaupungissa Méxicossa. UNAM on yksi Latinalaisen Amerikan suurimpia ja arvostetuimpia yliopistoja. Siellä on yli 315 000 opiskelijaa ja henkilökuntaa yli 36 00. UNAM on autonominen yliopisto ja sillä on oikeus tehdä oma opintosuunnitelma ja hallita varojaan.


title: Universidad Nacional Autónoma de México

text: Yliopisto on lisäksi kuuluisa pääkampuksestaan, joka rakennettiin 1950-luvulla ja sitä oli toteuttamassa joukko mainekkaita meksikolaisia taiteilijoita. Kampusalue valittiin vuonna 2007 Unescon maailmanperintöluetteloon.